Бош мақола, Муносабат, Муҳокама учун мавзу | 03/05/2020 9:04 AM 10281 марта ўқилди\nЭй Ўзбек халқи! “Давлат бошқаруви эскирган, уни янгилаймиз”, “янги Ўзбекистон қурамиз” каби чўпчаклар билан яна 30 йил яшасак бошқа давлатлар 7-10 марта ривожланганда биз 2 марта ривожланамиз. Бу- ривожланиш эмас, 3 марта орқада қолиш демакдир.\nЎзбекистон иқтисодининг қўшнимиз Қозоғистон иқтисодидан 4 марта, аҳоли жон бошига ишлаб чиқаришда 8 марта орқада эканлигини 4 йил аввал айтган эдик. Каримов ва унинг гурухи халқимизни 30 йил алдаб келди. Унинг бугунги тарафдорлари ва шогирдлари ҳам шаклан юмшоқроқ, ва лекин мазмунан шу йўлда давом этмоқдалар. Каримовнинг тизими ва унинг давомчилари хокимиятда экан, унинг хайкалларига гулчамбарлар қўйиб шахсига сиғиниш давом этар экан мамлакат иқтисоди нафақатбир жойда депсиниб тураверади, балки орқага кетади.\nЮлий каби русийзабон “иқтисодчи”ларнинг мантиқи билан яшасак 100 йилда ҳам иқтисодни ривожлантириб бўлмайди. Евроосиё-Африка қуруқлигининг маркази -Арабистон, лекин хаб бўлган эмас. Eвропа қуриқлигининг мар кази Украина – лекин ривожланмаган.\n“Учинчиси – административ ислоҳотлар. Бу энг мураккаби. Бу – давлатнинг ўзини ислоҳ қилиши. Бизда давлат бошқарувининг эскирган, самарасиз тизими амал қилмоқда. Капитал ислоҳотлар зарур” деб бизга ҳақиқатни ялтироқ қоғозга ўраб бермоқдалар.\nБу ислоҳот учунчи эмас – асосийси ва бошланғичи. Бу иcлохотнинг номи административ эмас-сиёсий ислоҳот. Бусиз барча ислоҳотлар тўғрисидаги таклифлар сувга тушган кессакдек эриб йўқ бўлиб кетаверади.\nДавлат, президент Мирзияев, хокимлар ўзини-ўзи ислоҳ қилади деган гап – матиқсиздир. Уларни аввало Аллоҳ, Аллоҳнинг иродаси билан халқнинг талаби ва истаклари уларни ислоҳ бўлишига асосий сабаб бўлади. Халқ истамаса, талаб қилмаса ҳеч қандай ислоҳот амалга ошмайди.\nКаримов яратиб кетган ва хозир ҳам амалда қолаётган якка хокимлик тизимини улоқтириш даври келганига 4 йил бўлмоқда. Каримов даврига сиёсий баҳо бериш ва унинг асоратларидан бутунлай қутилиш керак эди.\nБуни қандай амалга ошириш ҳақида аввал тўхталган эдик. “Ислом ва Сиёсат”, “Дунё Ўзбеклари” сахифаларини ўқисангиз – топаcиз.\nҲамма гап эски тизимда эмас, шу тизимни ташкил қилиб турган, коррупция қон-қонига сингиб кетган, нафси дунёга тўймас бир гурух диктатор ва диктаторчаларда. Эски тизимдан бошқа тизимни тушунмайдиган, хокимиятга ўргамчак ини каби ёпишиб олган ва иймон билан яшай олмайдиган лидерлар ва амалдорлар хокимиятдан кетказилмас экан, инсофли, дин ва дунёвий илмларини яхши тушунган иймон-эътиқодли инсонларгина жамиятимизни бошқармас экан ўзгаришлар кутиш фойдасиз.\nБунинг учун эркин, шаффоф, адолатли халқ сайлови бўлиши керак эди. 2019 йилда Олий мажлиcга адолатли сайлов бўлмади. 2021 йилги Президент сайлови хам соxта ўтcа, хокимлар ва Олий мажлис халқ томонидан қайта сайланмаса мамлакат чўкаверади, миллат миллат сифатини йўқотиш хавфи кучаяверади. Аввал таъкидлаганимиз каби Президент 4 йилга Олий Мажлис депутати 2 йилга сайланиши керак. Хокимиятнинг барча бўғин рахбарлари-махалла райисидан бошлаб вилоят хокимигача, президент ва депутатгача халқ томонидан бевосита, эркин сайланмас экан якка диктатура – мамлакат бўйича, ДХХ, ички ишлар тизимлари ва зўравон хокимлик жойларда яшайверади.\nЭркин, шаффоф ва адолатли сайлов билан халқ ҳокимияти тикланади, амалдорларнинг, аввало президентнинг халқ, мамлакат тақдирига масъулияти ошади, хокимиятда коррупcия, таниш-билишлик, қариндош-уруғчилик иллатларига бархам берилади.\nДунё тарихида инсонлар каби миллатлар ҳам, уларнинг тиллари ҳам келиб кетаверганини эсдан чиқармайлик. Қаерга кетаётганимизни ҳар биримиз мушоҳада қилайлик. Бу фақат президент ва хокимлар, уларнинг замонавий сеҳргарлари – адаштирувчи сохта “олимлар”, “сиёсатчилар”, диний идорадаги сарой муллаларининггина иши эмас, ҳар бир Ўзбек миллатига мансубман деган инсоннинг халқи, Ватани, Дини, ва энг асосийси бизни яратган Аллоҳ олдидаги бурчимиздир. Барчамизнинг хотимамиз бу дунёда қилиб кетаётган ишларимиз билан ўлчанади.\nЗотан Қуръоннинг 99 суръа, 6-8 оятларидa “Ўша кунда одамлар гуруҳ-гуруҳ бўлиб, амалларини кўриш учун жойларидан қўзғаладир. Бас, ким зарра оғирлигида яхшилик қилса ҳам кўрадир. Ва ким зарра оғирлигида ёмонлик қилса ҳам кўрадир” деб башорат қилинган. Барчамизга ўша кунга таёргарлик қилиш насиб этcин.\nИсмат Хушев: Бир сурат тарихи (Курсдошим Баҳодир Содиқов хотирасини ёд этиб) - 81214 марта ўқилган\nАндижон адабий анжумани: Бола кулса олам жилмаяр… - 78863 марта ўқилган\nЁзувчи Нуруллоҳ Муҳаммад Рауфхон билан Умид Али суҳбатини тақдим этамиз - 74450 марта ўқилган\nШошилинч: Бош вазир Шавкат Мирзиёев Самарқандга келди… - 73250 марта ўқилган\nЎзбекистон учун ëмон ҳисоботлар мавсуми бошланди - 71157 марта ўқилган\nUS Ambassador to Uzbekistan Pamela Spratlen talks to VOA Uzbek - 69832 марта ўқилган\nКак безнаказанно «увести» из Узбекистана 50 миллионов долларов… - 69084 марта ўқилган\nОткрытое письмо заключенного писателя Президенту Узбекистана - 66101 марта ўқилган\n“Дунё ўзбеклари” тақдим этади – Абдулла Орипов: Тош кийик… - 65802 марта ўқилган\nНаврўздурсан навқироний ҳам 5000 ёшли нуроний! - 64440 марта ўқилган\n“Янги дунё” архивидан: Таниқли ўзбек журналисти Карим Баҳриев – 50 ёшда! - 63851 марта ўқилган\nИсмат ХУШЕВ: “ЎЗ ГАЗИНИ РУСГА БЕРИБ, ТЕЗАК ЁҚҚАН ЎЗБЕГИМ!” - 62984 марта ўқилган\nБахтиёр Хасан: Ота-онам жанозасига боролмадим… - 61704 марта ўқилган\nОСОБАЯ СТАТЬЯ: Узбекистан После Ислама Каримова - 60657 марта ўқилган\nАбдулла Орипов: Ўша қушдек яшадим чўчиб, Сизни хавфдан айладим огоҳ… - 57105 марта ўқилган\nИсмат Хушев: Америка – сеҳрли диёр… (Муқаддима) Сафар таассуротлари – 1 - 56558 марта ўқилган\nО загадочном бывшем разведчике, который поссорил семью Каримовых - 55775 марта ўқилган\nËдгора Йўлдошева: “Мен ëрини кутиб яшагувчи аëлларданман!” - 55633 марта ўқилган\nҚодиржон Ботировнинг ўғли Қирғизистон президентига мурожаат йўллади - 54792 марта ўқилган\nДилноза Кубаева – “Тўйларни олиб борувчи энг қиммат бошловчи…” (Видео) - 51671 марта ўқилган\nМалахов ўзбек Жиммисини ҳинд Жиммиси билан учраштирмоқчи - 50743 марта ўқилган\nФарғоналиклар “Универсиада-2016” руҳи билан яшамоқдалар… - 48755 марта ўқилган\nИсмат Хушев: Президент эркасининг саргузаштлари – Сарой ўйинлари (2-китоб, 11-боб) - 48098 марта ўқилган\nИсмат Хушев: Президент эркасининг саргузаштлари (Иккинчи китоб, 12-боб) - 47993 марта ўқилган\nИСМАТ ХУШЕВ: ЎЗБЕК ЭМИГРАНТЛАРИНИНГ УЧ ТОИФАСИ (2-КИТОБ, 10-БОБ) - 47905 марта ўқилган\nИсмат Хушев: “Подшо эркасининг саргўзаштлари” 3-китоб – М.Сатторов: Сўзбоши - 47632 марта ўқилган


Алишер Узоқов Гулнора Каримова даврида «запрет»га тушгани ҳақида гапириб берди - 2 Марта 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2022-05-21, 11:29 PM\nГлавная / Bosh sahifa » 2022 » Март » 2 » Алишер Узоқов Гулнора Каримова даврида «запрет»га тушгани ҳақида гапириб берди\nАлишер Узоқов Гулнора Каримова даврида «запрет»га тушгани ҳақида гапириб берди\nБироқ актёр бунинг сабабини билмаслигини айтган\nАктёр, хонанда, телебошловчи Алишер Узоқов YouTube’даги «Chotki Tv» лойиҳасига берган интервьюсида Гулнора Каримова даврида «запрет»га тушгани ҳақида гапириб берди.\nАктёр ўша вақтда кибрга берилганини сезган ва «запрет»дан бошқа одам бўлиб чиққан. Алишер Узоқов тақиққа тушган пайтда жуда қийналган. Бироқ хонанда нима сабабдан шундай бўлганини билмайди. Агарда ҳозир кимдир келиб шунинг сабабини айтса, унга раҳмат айтади.\n«Мен ‘запрет’га тушганимда, кибрга берилганимни сездим. Бу нарса менга яхши тарафга таъсир қилди. Назаримда, ‘запрет’дан чиққанимда бошқа одам эдим. У пайти яхшигина қийналдим. Мен ҳалигача нима сабабдан бўлганини билмайман. Ким, нимага ‘запрет’ қилганини ҳам билмайман. ‘Чиқдинг’, деган хабар келганда ҳамма чиқиб бўлганди. Битта мен қолгандим. Ҳамма нарсадан чеклов бўлди. Кимнингдир концертида меҳмон сифатида ўтирганимда олиб ташланган вазиятлар ҳам бўлди. Менимча 2012 йил 2 та ‘M&MTV’ни олганим сабабли ‘запрет’га тушдим. Мени тақиққа туширилган инсонлар ҳозир хатойимни айтса, раҳмат дейман», — дейди актёр.\nАввалроқ Шоҳжаҳон Жўраев Гулнора Каримова сабаб «запрет»га тушганини айтганди. Унинг сўзларига кўра, бундан 6-7 йил аввал асакалик шоир билан бирга ишлаб «Омонмисан, Гулнора?» деган қўшиқ куйлаган. Хонанда шоирга қизнинг исми айтилган жойини олиб ташлаш таклифи берган. Бироқ шоир буни рад этган.\nКаниза тақиққа тушгани ҳақидаги миш-мишларга ойдинлик киритганди. Унинг сўзларига кўра, бу интернет нашрларидан бирининг иши. Хонанда ўша пост остида кўплаб санъаткорлар лайк босганини таъкидлаган.\nШунингдек, Отабек Муталхўжаев бир амалдор сабаб «запрет»га тушганини айтганди. Бу воқеа 2007-2008 йилларда бўлган. Ўша вақтда хонанда ҳеч қандай ОАВларда ҳам, тўй-ҳашамларда ҳам иштирок этолмаган. Тақиқ 7-8 ой давом этган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 193 | Добавил: #xabarlar, #news, #новости, #uznews, #habarlar, #newsuz, #Yangiliklar, #Yangilik, #ahborot | Рейтинг: 0.0/0


Буюк Йўлбошчимиз миллат қадри ва қаддини кўтарди | QISHLOQ HAYOTI\nБуюк Йўлбошчимиз миллат қадри ва қаддини кўтарди\nБугун она диёримиз истиқлол ато этган тинчлик ва фаровонлик туфайли гуллаб-яшнамоқда. Халқимизнинг эзгуликка йўғрилган миллий қадриятлари тикланиб, кўнгиллардан тобора чуқурроқ жой олаётир. Сиёсий, иқтисодий, маънавий-маърифий, санъат, адабиёт ва спорт соҳаларида эришилаётган ютуқлар боис Ўзбекистон, ўзбек номи мағрур янграяпти. Ўзлигини англаётган миллат ҳар тонгни бунёдкорлик, яратиш ишқи билан қаршиламоқда.\nБунинг учун – сўнгги 25 йил давомида эришилган натижалар, қалбларда уйғонган эрк ҳисси, тикланган қадриятларимиз учун Ўзбекистон Республикасининг Биринчи Президенти Ислом Каримовдан, унинг ёрқин сиймосидан миннатдор бўлмоғимиз лозим. Йўлбошчимиз халқимизга хос олижаноб ва умуминсоний фазилатларимизни фахр билан дунёга кўз-кўз қилган, ёшларнинг ҳам маънан, ҳам жисмонан комил бўлиб улғайишларига замин яратган инсон сифатида қалбимизда ўчмас из қолдирди.\nДарҳақиқат, Ислом Каримов буюк аждодлар авлоди, илдизи мустаҳкам эл эканлигимизни намоён этишга ҳар соҳада имкониятлар яратиб, қисқа муддатда улкан ютуқлар билан бутун жаҳонни лол қолдиришга эриша олган, мамлакатимиз тарихида олтин саҳифа очган шахсдир. Юртбошимиз бошчилигида олиб борилган маънавият ва маърифатни юксалтиришга қаратилган ислоҳотлар туфайли элимиз қалбан улғайди, иймон-эътиқоди бутун бўлди, мафкуравий мустаҳкамликка, жисмонан ва руҳан саломатликка эришиш омиллари яратилди. Дунёда зиддият ва қарама-қаршиликлар кескинлашиб бораётган бир вазиятда тинч ва осуда ҳаётимиз таъминланди.\nШундан ўзбек ёшлари илм, санъат, спорт соҳаларида улкан ютуқларга эришяпти, шундан бугунги авлод атрофдаги воқеа-ҳодисаларни холис ва теран таҳлил қилиб, юрт олдидаги муқаддас бурчига содиқ қоляпти, шундан ёшлар юраги “Ўзбекистон” дея уряпти.\nМустақиллигимизнинг чорак асри давомида мамлакатимизнинг ҳар бир ҳудудида бўлгани каби Жиззах вилоятида ҳам улкан эврилишлар содир бўлди. Жумладан, Истиқлолимиз асосчиси Ислом Каримовнинг шахсан ташаббуси билан “Жиззах” махсус индустриал зонаси ташкил этилди. Вилоят маркази улкан қурилишлар майдонига айланиб, шаҳар кўрки кун сайин ошаётир. Гўзал табиатли Зомин ва Форишнинг сайёҳлик салоҳияти кучаймоқда. Вилоятимизнинг Мирзачўл, Бахмал, Янгиобод каби бошқа давлатларга чегарадош туманларида барқарорлик ва миллатлараро дўстликни таъминлаш борасида беқиёс ишлар қилинди. Жойларда ёш оилалар учун замонавий турар-жойлар ва намунавий лойиҳа асосида қурилаётган уйлар миқдорининг ортиб бораётгани вилоят аҳлининг турмуши фаровонлашаётганидан даракдир. Бу – ҳаммаси Ислом Каримов томонидан бошлаб берилган эзгуликлардир.\nЕтук Йўлбошчимиз Ислом Каримов муаллифлигидаги китоблар сиёсий-иқтисодий, маънавий-маърифий жабҳаларда барчамиз учун дастур вазифасини ўтамоқда.\nЭнг муҳими, мамлакатимизнинг Биринчи Президенти томонидан ёшларнинг эркин фикрлашлари, мақсадлари сари дадил одимлашлари учун равон йўллар қурилди. Ислом Каримов бугунги авлод тақдирига бефарқ қараб бўлмаслигини, улар онгида заррача бўшлиқ қолдирмаслик зарурлигини ҳамиша уқтирган. Шу маънода, ёшларни асраб-авайламоғимиз, инсон онги ва тафаккурига хуружлар ортиб бораётган замонда ватанпарварлик, ҳушёрлик ва огоҳлик шиоримизга айланмоғи лозим.\nЎзбекистон Республикасининг Биринчи Президенти ташаббуси билан 2016 йилнинг шиорига айланган “Гўзал ва бетакроримсан, муқаддас Ватаним, жоним сенга фидо, Ўзбекистоним!” ғоясини онгу шууримизга сингдирар эканмиз, шуни англаймизки, Ватанимиз истиқлолига фидойилик билан, шу замин, шу халқнинг гуллаб-яшнаши, ёруғ келажаги учун ҳар қандай синов ва машаққатларга тайёр туриш ҳар бир юртдошимизнинг бурчидир.\nРеспубликамиз истиқлолини, халқимиз юксалишини ўз ҳаётининг мазмуни деб билган бетакрор шахс, буюк давлат арбоби Ислом Каримов бедор виждони билан бутун умрини мудроқ босган қудратимиз қаддини тиклашга бахшида қилди. Бундай бахт ташвишида яшаш шарафини келажакка намуна этди. Мустақиллигимиз меъморининг самимий чеҳраси ҳамда эзгуликка йўғрилган ғоялари бундан кейин ҳам барча жабҳаларда эришиладиган ютуқларда, тинчлик – осойишталигимизда, ўзлигимиз ҳамда миллатлараро дўстлигимизда абадий яшагай.\nЖиззах вилояти ҳокимлиги котибият бўлими мудири.


Америка суди Россиянинг Атом энергетика вазири Евгений Адамовга расман айблов эълон ӄилди.\nЕвгений Адамовга АҚШда 60 йилгача ӄамоӄ жазоси ва ӄарийб 2 миллион доллар миӄдорида жарима тахдид ӄилмоӄда.\nАдамов ва уни америкалик шериги Марк Каушинский Россиянинг ядровий объектларини хавфсизлигини таъминлашга Америка ҳукумати томонидан ажратилган пул маблағларини ўзлаштиришда айбланмоӄда.\nАдамов Швейцарияда ҳибсга олинган эди. У АҚШга жўнатишларини рад ӄилганди. Жума куни Бернедаги Россия элчихонаси вакиллари Адамовни кўргани борди. Элчихона вакили Игорь Петров бу ҳаӄда маълумот берди:\n- У ўзига ӄўйилган айблар бўйича ўзини мутлаӄо айбдор эмасман, деб ҳисоблайди. Швецариядаги барча воӄеаларни провокация деб билади ва айтиб ўтганимдек у ўзини асло айбдор эмас деб ҳисоблайди.


Каравотлари ҳақиқий автомобиллардан ясалган V8 меҳмонхонаси фото 21-09-2021, 20:27 | Zamin.uz\nГерманиянинг Штутгарт шаҳрида бундан уч йил олдин V8 номли ноодатий меҳмонхона очилган эди. Унинг ўзига хослиги хоналарининг автомобилларга оид мавзуда жиҳозланганида. Бундан ташқари, меҳмонлар камида 160 евро эвазига ҳақиқий автомобиллардан ишланган каравотда ётиши мумкин, деб хабар беради Motor.\nАйни вақтда болалар автомобиль кўринишида ишланган кўплаб каравотлар мавжуд. Масалан, улар орасида «Маквин» мультфильми қаҳрамонлари асосида ясалган кўплаб ўриндиқлар бор. Аммо V8 Hotel эгалари меҳмонхона номерларини турли автомобиллардан катталар учун тўлиқ ўлчамли каравотларни ясашга қарор қилган.\nКаравотлар аслида ҳақиқий машина бўлиб, уларнинг кузови қирқиб ташланган ва ётоқ жойига мослаштирилган. Меҳмонлар Cadillac Coupe dе Villе, Citroen DS, шунингдек, BMW E36 М3 ёки энг биринчи Mercedes-Benz S-Class’да ухлаши мумкин. Йўлтанламасларни яхши кўрувчилар учун Jeep кузови ҳам топилади. Номерларнинг барчаси автомобиллар, пойгачилар, шунингдек, эмблемалар ва мавзуга доир бошқа дизайнерлик ечимлари билан жиҳозланган.\nV8 Hotel меҳмонхонасида бир кеча ўтказишнинг энг арзон нархи 160 еврони ташкил этади. Ушбу пулга Citroen DS ўрнатилган хонада яшаса бўлади, Mercedes-Benz S-Class нархи эса 625 еврони ташкил этади.\nЯнгиликлар » Дунё » Каравотлари ҳақиқий автомобиллардан ясалган V8 меҳмонхонаси (фото)


Surah Furqan Translation in Uzbek » Quran Online\nОламларга огоҳлантирувчи бўлсин учун бандасига Фурқонни нозил қилган Зот баракотли, улуғдир.\nУ осмонлару ернинг мулки Унга хос бўлган, Ўзига фарзанд тутмаган, мулкида шериги бўлмаган, ҳар бир нарсани ўлчов ила ўлчаб яратган Зотдир.\nУ Зотдан бошқа, ҳеч нарса ярата олмайдиган, ўзлари яратиладиган, ўзлари учун зарарга ҳам, нафга ҳам эга бўлмайдиган, ўлимга ҳам, ҳаётга ҳам, қайта тирилишга ҳам молик бўлмайдиган «худо»лар тутдилар.\nКуфр келтирганлар: «Бу (Қуръон) уйдирмадан бошқа нарса эмас. Уни ўзи уйдириб олди ва бунда унга бошқа қавмлар кўмак бердилар», дедилар. Бас, шубҳасиз, зулм ва ёлғон гувоҳлик келтирдилар.\nУлар: «Бу аввалгиларнинг афсонасидир. Уларни ёздириб олган. Ҳолбуки, улар унга эртаю кеч имло қилинур», дедилар. (Аввалги мушриклар ҳар қанча жоҳил бўлсалар ҳам, ҳозиргиларга қараганда бир оз инсофли бўлган экан. Улар ҳозирги мушрикларга ўхшаб, «ёзиб олган», демасдан, «ёздириб олган», демоқдалар. Чунки улар Муҳаммаднинг (с.а.в.) ўқиш ва ёзишни билмасликларини яхши биладилар. Шунинг учун афсоналарни бошқаларга ёздириб олган, дедилар. Яъни, ўша афсоналар Муҳаммадга (с.а.в.) эртаю кеч айтиб турилади, дейдилар.)\nСен:«Уни осмонлару ердаги сирни биладиган Зот нозил қилди. Албатта, У мағфиратли ва раҳмли Зотдир», дегин. (Қуръонни ҳамма нарсани билгувчи зот–Аллоҳ нозил қилгандир. Ҳамма нарсани билгувчи зот ўтган умматларнинг тарихини ҳам жуда яхши билади. Ўтганларнинг афсоналарини бировдан ёздириб олишга ҳожат йўқ. Балки бу афсоналар ёлғон, бидъат ва хурофотларга тўлиқдир. Қуръони Каримда эса, ўтган умматларнинг қиссалари энг рост ва тўғри равишда келтирилади. Кишиларни улардан ўрнак олишга чақирилади. Вақт ўтиб, илм ривожланиши билан бу ҳақиқат яна ҳам равшанлашиб бормоқда.)\nУлар: «Бу не Пайғамбарки, таом еб, бозорда юрадир?! Унга бир фаришта туширилса эди, у билан огоҳлантиргувчи бўлар эди.\nЁки унга хазина ташланса ёхуд унинг боғи бўлсаю ундан еса», дедилар. Золимлар: «Сизлар фақат сеҳрланган кишига эргашяпсизлар, холос», дедилар.\nСенга қандай мисоллар келтирганига назар сол! Бас, улар йўлдан оздилар. Энди йўл топишга қодир эмаслар.\nАгар хоҳласа, сенга ўшандан яхшироғини–остидан анҳорлар оқиб турадиган боғларни ва қасрларни қилиб берадиган Зот баракотли ва улуғ бўлди. (Аллоҳ хоҳласа, бу нарсаларни истаган лаҳзада Пайғамбарига ато этиши ҳеч гап эмас. Лекин мақсад боғу роғ ва қасрлар эмас. Мақсад ҳамма нарсанинг холиқи Аллоҳ таолонинг розилигига эришишдир.)\nЙўқ! Улар соат(қиёмат)ни ҳам ёлғонга чиқардилар. Ва Биз соат(қиёмат)ни ёлғонга чиқарганларга дўзахни тайёрлаб қўйдик. (Кофирлар, қиёмат бўлмайди, дедилар. Қиёмат бўлади, деяётганларнинг гапи ёлғон, дедилар. Ҳолбуки, дўзах уларни кутиб турибди. Ушбу мушриклар тўппа-тўғри ўша тайёр дўзахга равона бўладилар.)\nВақтики у уларни узоқ жойдан кўрганида, унинг ғазабнок қайнашини ва бўкиришини эшитурлар. (Қиёмат соатини ёлғонга чиқарганларга Аллоҳ таоло томонидан тайёрлаб қўйилган дўзах шу даражада даҳшатлики, у кофирларни узоқдан кўриши билан ғазаби тўлиб-тошиб, қайнаб ўкира бошлайди.)\nУнинг тор жойига кишанланган ҳолларида ташлаганларида эса, ўша жойда (ўзларига) ҳалокат тиларлар.\nБугунги кунда бир ҳалокатни эмас, кўп ҳалокатни тиланглар! (Бир марта ҳалок бўлиб қутулиб кета олмайсизлар. Ҳали кўп ҳалок бўласизлар. Ўзингизча, ҳалок бўлсак, бу азоблардан қутулармиз, деб ўйламанглар.)\nБу яхшими ёки тақводорларга тайёрлаб қўйилган мангулик жаннати яхшими? У (жаннат) улар учун мукофот ва қайтиш жойидир.\nУларга у ерда хоҳлаган нарсалари бор, абадий ҳолда қолурлар. Бу Роббинг зиммасидаги масъулиятли ваъдадир. (Жаннатда тақводор мўминларга истаган нарсалари бор. Жаннатда нималар борлигини санаб адоғига етиб бўлмайди. Шунинг учун осонгина, истаган нарсалари бор, деб қўйилди.)\nУ(мушрик)ларни ва Аллоҳдан ўзга ибодат қилган нарсаларини тўплаган кунда У зот: «Анави бандаларимни сизлар адаштирдингизми ёки улар ўзлари йўлдан оздиларми?!» дейдир. (Бу дунёда мушрик бўлиб, Аллоҳдан ўзга нарсаларга ибодат этиб, ўшаларнинг «айтгани»ни қилиб, ўшаларнинг «розилиги»ни тилаб ўтган манави бандаларнинг мушрик бўлишлари сабаби нима? Уларни ўша «худо»лари адаштирдими? Ёки ўзлари йўлдан оғдиларми?)\nУлар: «Эй пок Парвардигор, Сендан ўзгани дўст тутмоқ биз учун ярашмас. Лекин сен уларни ва ота-боболарини (шунчалик) ҳузурлантирдингки, ҳатто улар зикрингни унутдилар ва ҳалокат қавми бўлиб қолдилар», дерлар.\nБатаҳқиқ, улар сизларни айтаётган нарсангизда ёлғончига чиқардилар. Энди (азобни) буришга ҳам, ёрдам олишга ҳам қодир бўлмассиз. Сиздан ким зулм қилган бўлса, унга азобни тортдирамиз.\nБиз сендан олдин юборган Пайғамбарларимиз ҳам, албатта, таом ер ва бозорларда юрар эдилар. Баъзиларингизни баъзиларингизга синов қилдик. Сабр қиласизлармикин?! Роббинг кўргувчи бўлган зотдир. (Оддий башардан Пайғамбар юбориб одамларни синовга учратдик, баъзилари синовдан ўта олмай, оддий башар ҳам Пайғамбар бўладими, деб йўлдан адашди. Уларнинг бу тасарруфлари эса, иймонлилар учун синов бўлди.)


Канчельскис Андижонга борди » Lochinlar.UZ\n» Янгиликлар » Канчельскис Андижонга борди\nКанчельскис Андижонга борди\n🔸 Бугун бўлиб ўтган "Андижон" - "Металлург" учрашувини "Навбаҳор" бош мураббийи Андрей Канчельскис бевосита стадиондан кузатиб борди.\nХабарингиз бор, "Навбаҳор"нинг Суперлигадаги кейинги рақиби айнан "Металлург" бўлади.\n🔸 Ўтган турда "Локо" майдонида мезбонларни "савалаган" бекободликлар, бугун Андижон майдонидан ҳам ғалаба билан ортга қайтмоқда. Мазкур ғалабадан кейин "Металлург" 10 очко тўплаб турнир жадвалида 4-поғонага кўтарилиб олди.\n🔸 "Навбаҳор" эса айни пайтда 8 очко билан жадвалнинг экваторидан жой олган - 7-ўрин!\n🔸 Кейинги турда бизни янада қизиқарли баҳс кутиб турибди. Хўш, икки Андрейнинг ўзаро тўқнашувида кимнинг жамоаси ғолиб бўлади? Чақилмас ёнғоққа айланаётган Шипиловнинг жамоасими ёки Канчелськиснинг "Лочинлар"ими? Бу саволга келгуси ҳафта якунида жавоб оламиз.\n🔸 Умид қиламизки, Канчелськиснинг Андижонга бўлган бугунги сафари бизга қўл келади ва жамоамиз сафардан ижобий натижа билан қайтади.\n✍ Адекватный Болельщикскачать dle 10.4фильмы бесплатно\nJavohir 23-06-2020 14:16\nTo'g'risi xujumkor o'yin ko'rsatish kerak jamoa mana koryapmiz Nasafni Mashalni yoki keyingi turdagi raqibimiz Metallurgni o'yinlarini xujumkor zo'r o'ynayapti jamoamiz esa faqat qarshi xujum nimaga Kanchelskis o'zi Angliyada o'ynagan bo'lsa xujumkor taktika qoysa nima boladi faqat 1ta xujumchi. 1ta xujumchi o'zi nima qila oladi 2ta xujumchi tushurishi kerak shunda ko'pro gol boladi\nШухратжон-75 23-06-2020 13:20\nхакамларда узгариш бор бу нарса Диёр бн богликка ўхшаяпти охиригача шундай бўлсин жамоамизни ўзини кўлида кандай натижа кўрсатиш ома кечаги ўйин бн натижа кўрсатиб бўлмайди омад йигитлар биз сизларга ишонамиз\nMirjalol 22-06-2020 20:11\nHakamlarga insof bersin ,olg'a Navbahor\nмирзохид 22-06-2020 15:29\nАкрамжон 81 22-06-2020 11:10\nReal_navbahor 22-06-2020 08:43\nXudo xoxlasa paxtakorni ukasini yanchip qaytishadi\nОктябрь 22-06-2020 07:17\nМетеллургданам чучийдими олга Навбохор


АБДУЛЛА ҚОДИРИЙни ким тергов қилган? – UFQ\nTOPICS:Абдулла Қодирийистиқлолмиллий қахрамонларрепрессия\nМаълум бўлишича, шу ўтиришда Ғафур Ғулом ҳам ҳозир бўлган экан. У 1938 йил 21 март куни бўлиб ўтган сўроқда бундай деган: «1936 йили мен Қодирий билан биргаликда Наби Шариповнинг уйига таклиф этилдим (…); ўша хонадонга Заҳириддан Аълам, Шоҳидов, Чўлпон (…) ва менга нотаниш кимсалар таклиф этилган экан. Ўтириш давомида фақат сиёсий мавзуда суҳбатлашдилар, ҳамма Совет ҳокимиятини қоралади, советларга қарши гапирди. Қодирий «Совет ҳукумати заём чиқарди, энди уни мажбурий тартибда одамларга тарқатмоқда», — деди. Ўтириш қатнашчиларининг бари Қодирийнинг ¬фикр-мулоҳазасини қўллаб-қувватлади ва шу ердаёқ заёмга обуна бўлмаслик ҳақида тарғибот юритишга келишиб қўйдилар».\n«Ёзувчи Абдулла Қодирийнинг иши юзасидан шуни айтишим лозимки, — деган Нурми Тригулов 1956 йил 9 июнда бўлиб ўтган терговда, — у Агабековнинг ташаббуси билан қамоққа олинган… Ўша пайтдаги барча тергов ишларидек, Абдулла Қодирий устидан қўзғатилган иш ҳам ибтидоий усулда, инқилобий қонунчиликка хилоф равишда олиб борилган… Масалан, Абдулла Қодирий ўзига қўйилаётган айб¬ларни сира тан олмаган; тинтув пайтида жиноят белгиларини кўрсатадиган бирорта ҳам ашё-далил топилмаган; шунинг учун қамоқдаги бошқа маҳбусларнинг кўргазмаларидан олинган нусхалар унга қарши ишлатилган—буни мен тасдиқлайман. Ўша пайтдаги тартибга кўра, ҳар қандай одамнинг бирор миллатчилик ташкилотига алоқадорлигини исботлаш учун маҳбусларнинг кўрсатмаларидан олинган нусхалар етарли бўлар, шу асосий ашё ҳисобланар эди. Шундай ашёга асос¬ланиб прокурор қамоққа олиш ҳақида фармон берар, шу ашё асосида маҳбусга айб қўйилар ва айбнома тузилар эди. Шундай масхарабозлик билан Абдулла Қодирий иши ҳам охирига етказилган; жиноий иш юзасидан қонуний тергов олиб борилмаган, у хўжакўрсинга сўроқ қилинган…»


Ўтган тунда ғарбий соҳилда содир этилган террор ҳужумлари оқибатида исроиллик икки қиз ва бир аёл ҳалок бўлди.\n12 декабр 2019, Тошкент вақти: 15:57\nИордан дарёсининг ғарбий соҳилидаги исроилликлар истиқомат қиладиган ҳудудларда қуролланган фаластинлик 12 яшар қизни отиб ўлдирди ва бир неча кишини ярадор қилди. Яраланганлардан икки нафари сал ўтиб жон берди. Ҳужумларни уюштирган фаластинлик шу заҳоти Исроил аскарлари тарафидан отиб ўлдирилди. Шунингдек, Ғазо минтақасида Исроил ҳарбийлари террорчиликда гумон этиб, 15 фаластинликни хибсга олди.


Нодир Элибоев: Осиё чемпионатига чиқиш вазифани уддаладик\n16.10.2017 23:30 | Терма жамоалар\nФутзал бўйича Ўзбекистон терма жамоаси Марказий ва Жанубий Осиё минтақасидан Осиё чемпионатига саралаш босқичи “А” гуруҳи 2-турида Туркманистон билан куч синашиб, 4:2 ҳисобида зафар қучди.\nУчрашувдан сўнг терма жамоа бош мураббийи ассистенти, терма жамоанинг собиқ аъзоси Нодир Элибоев ЎФФ матбуот хизмати билан суҳбатда ўйин ҳақидаги фикрлари, қўлга киритилган ОЧ йўлланмаси ва бўлажак беллашув ҳақида ўз фикрларини билдириб ўтди.\n“Туркманистон терма жамоаси дастлабки дақиқалардан фаоллик кўрсатиб, кўплаб вазиятларга эга бўлди. Йигитларимиз эса аксинча ўйинни жуда суст бошлашди. Бахтимизга Рустам Умаров бир неча вазиятларда ўз маҳоратини кўрсатиб, жамоамизни муқаррар голлардан сақлади. Иккинчи бўлим умуман бошқача кўриниш олди. Устунлик биз томонга ўтди ва рақибга эркин ўйнаш учун имконият бермадик.\nЎтказиб юборилган голларга келсак, биринчи голни 10 метрлик нуқтадан, иккинчисини эса рақиб ўйновчи дарвозабонни туширганидан кейин қўйиб юбордик. Учрашувнинг якуний натижаси ва йигитларнинг ўйинидан кўнглимиз тўлди. Олдимизга Осиё чемпионатига чиқиш вазифаси қўйилганди ва биз буни уддаладик. Қирғизистонга қарши ўйин бугунгисидан осонроқ кечади деб ўйлайман. Умид қиламанки, сўнгги беллашувда ҳам ғалаба қозонамиз”, – деди Нодир Элибоев.\nТерма жамоа бош мураббийи ёрдамчиси таркибдаги хато ва камчиликлар ҳақидаги саволга жавоб берар экан, уларнинг барчаси ўйиндан-ўйинга бартараф қилинаётганини билдирди.\n“Албатта, камчилик ва хатолар, ўйинчиларга эътирозлар бўлади. Аммо буларнинг барчасини ўйиндан-ўйинга бартараф қилиб бораётганимиз кишини хурсанд қилади. Иш бўлаётган ҳар қандай жойда камчилик ва хатолар учраб туради”, – дея ўз фикрига якун ясади Нодир Элибоев.


Ёшларнинг ҳуқуқий онгини шакллантиришда ҳуқуқий тарбиянинг (...)\nҲуқуқий тарбия муаммолари Франция, Италия, Буюк Британия, АҚШ каби мамлакатларда ҳам доимо диққат марказида бўлиб, у билан боғлиқ кўплаб масалалар атрофлича ўрганиб чиқилган. Ҳуқуқий тарбиянинг ижтимоий аҳамияти ўсиб келаётган ёш авлод онгига мунтазам сингдириб борилган ва бу жараёнга алоҳида эътибор қаратилган.\nМамлакатимизда сўнгги йилларда ўтказилган ҳуқуқий ислоҳотлар, ҳуқуқий-демократик давлат, фуқаролик жамияти барпо этиш йўлида амалга оширилаётган ишлар моҳиятини аҳоли, айниқса ёшларга етказиш бугунги кун талабидир. Бу эса, ўз навбатида таълим-тарбия, айниқса ҳуқуқий тарбияни замонавий услублар асосида йўлга қўйишни тақозо этади.\nАдолат ва ҳақиқат ҳар бир жамиятда ҳукм суриши лозим бўлган эзгу орзудир. Ана шу орзу давлатимизнинг бош Қомуси – Конституция ҳамда бошқа қабул қилинаётган қонун ва қонуности ҳужжатларининг назарий, амалий асосини ташкил қилади.\nПрезидентимизнинг “Биз қанчалик мукаммал қонунлар яратмайлик, қандай ислоҳотлар ўтказмайлик, агар фуқароларимизнинг ҳуқуқий билими, онги ва маданияти етарли бўлмаса, кутилган натижаларга эришиш мушкул", "Конституция ва қонунларга ҳурмат, ҳуқуқий онг ва маданият ҳар бир фуқаронинг, ҳар бир мансабдор шахснинг ҳаёт ва фаолият тарзига айланмоғи керак”, деб айтган фикр-мулоҳазалари, мамлакатимизда охирги йилларда амалга оширилаётган ҳуқуқий ислоҳотларнинг шахс, жамият ва давлат ривожи учун нақадар муҳим ва аҳамиятли эканлигини ҳаётнинг ўзи тасдиқлаб турибди.\nЎқувчи ёшларга ҳуқуқий билим беришнинг асосий мақсади, уларда ҳуқуқий тушунчаларни шакллантириш ва шу асосда ҳуқуқий тарбияга эришишдан иборатдир. Ҳуқуқий билим олиш жараёнида ўқувчилар Конституциямизда белгилаб қўйилган ўз ҳуқуқ ва эркинликларини билиш, улардан фойдаланиш ва ҳаётга татбиқ этишга эришиши лозим.\nЁшларнинг ҳуқуқий маданиятини ошириш нафақат таълим муассасалари, балки оиладан бошланади.\nИжтимоий фанлар тизимида ҳуқуқ фани алоҳида ўрин тутади. Ҳуқуқий билимлар ҳаётда, ҳар хил аниқ вазиятларда тўғри йўналиш олиш, рухсат этилган ва тақиқланган нарсалар ўртасидаги чегарани топа билиш, ўз ҳуқуқ ва манфаатларини ҳимоя этишнинг қонуний йўллари ва воситаларини танлашга ўргатади.\nҲуқуқий билимлар сиёсий савияни кенгайтиради, эътиқодлар шаклланишига, ҳаётдаги ҳуқуқий ходисаларни тўғри тушуниш, ҳуқуқий талабларга онгли равишда риоя этиш, барча фуқароларнинг ҳуқуқ нормалари (қоидалари)га амал қилиш учун фаол курашишга кўмаклашади.\nУ ёки бу фанни ўқитишнинг асосий шакли дарс машғулотини ўтиш ҳисобланади. Ўтилаётган дарс машғулоти замонавий талабларни бажаришга қаратилган бўлиши лозим. Илмий асосда ташкил этилган дарс машғулотлари шуниси билан характерлики, улар ўқувчиларнинг шу фанга бўлган қизиқишини янада ортишига сабаб бўлади. Ҳар қандай вазиятда оқилона, тўғри хулоса чиқаришга имкон берадиган билим, малака, кўникмалар олишга имконият яратади\nҲуқуқий тарбия – ўқувчида ижобий фазилат (тўғрилик, принципиаллик, жамият манфаатларининг бузилишига тоқатсизлик, фаоллик, масъулиятлилик, пухталик, ўзаро ҳурмат, ҳар қандай қийинчиликларни бартараф қила олиш, ёмонликка қарши тура билиш, ёрдамга муҳтож кишиларга ёрдам қўлини чўза билиш қобилиятлари ва шу каби)лар шаклланишида муҳим аҳамият касб этади.\nҲозирда Президентимизнинг “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги Фармонига асосан “Жамиятда ҳуқуқий маданиятни юксалтириш концепцияси” тасдиқланди.\nУнга мувофиқ, қуйидаги масалалар белгилаб берилди:\n– жамиятда ҳуқуқий онг ва ҳуқуқий маданиятни, энг аввало, таълим-тарбиянинг тизимли ҳамда узвий равишда олиб борилишига алоҳида эътибор қаратиш, аҳолининг барча қатламларига ҳуқуқий онг ва ҳуқуқий маданиятни сингдириш, шахсий ва жамият манфаатлари ўртасидаги мувозанатни сақлаш ғояларини тарғиб қилиш;\n– ёш авлод онгига ҳуқуқ ва бурч, ҳалоллик ва поклик, одоб-ахлоқ тушунчаларини чуқур сингдириб бориш, асосий Қомусимизнинг муҳим жиҳатларини болалигидан бошлаб ўргатиш;\n– аҳоли ўртасида ҳуқуқий маданиятни шакллантириш бўйича ҳуқуқий-маърифий тадбирларни халқимиз тарихи, дини, миллий қадриятларимизни ўргатиш билан уйғун ҳолда ташкил этиш, шунингдек, ҳар бир фуқарода давлат рамзлари билан фахрланиш туйғулари билан шакллантириш орқали мамлакатга дахлдорлик, ватанпарварлик ҳиссини кўчайтириш;\n– давлат хизматчиларининг ҳуқуқий онги ва ҳуқуқий маданиятини юксалтириб бориш, уларда коррупция ва бошқа ҳуқуқбузарликларга нисбатан муросасиз муносабатни шакллантириш;\n– таълим ва тарбия тизими, маънавият ва маърифат билан боғлиқ барча муассасалар ўз фаолиятларини соф ахлоқий, юксак маънавий қадриятларни қарор топтириш ва омма онгига сингдириш, энг муҳими фуқароларнинг жамият ҳаётининг барча соҳалари, хусусан, ҳуқуқий масалалар доирасида ҳам фаоллигини янада ошириш.\nЁшларимиз Конституцияга шунчаки рамз, расмиятчилик маҳсули сифатида қарамасдан, уни ўз ҳаётий манфаатлари муҳрланган қалқон сифатида ардоқлаши лозим. Ўзини ҳурмат қилган ҳар бир фуқаро Конституция ва у асосида қабул қилинган қонун ва қонуности актларини билиши, англаши, ҳаётда тўғри татбиқ қилиши керак. Чунки бу ҳужжат мазмун-моҳиятини биладиган инсон учун у ноёб ҳуқуқий қурол вазифасини ўтайди.\nУндан ҳар бир шахс ўз ҳуқуқ ва эркинликларига тажовуз қилинганида фойдалана билиши, кўплаб ўзбошимчаликларнинг олдини олишда уни моҳирона қўллай олиши мумкин. Конституцияни билмаслик эса, ҳуқуқий ожизлик белгисидир. Бу ҳолатни конституциявий кафолатларга жиддий хавф, деб баҳолаш лозим. Инсоният тараққиётининг тарихий йўли ана шундан далолат беради. Демак, Конституциямиз ҳар бир фуқаро учун ҳаётий дастуриламал, ҳуқуқий тарбия ҳамда ифтихор манбаи, ҳуқуқий қурол, ишончли қалқон бўлиб хизмат қилиши зарур.\nЮридик коллежи ўқитувчилари


Зангиота тумани прокуратураси томонидан тумандаги академик лицей ва касб-ҳунар коллежларида доимий давомат тадбирлари ўтказилиши натижасида ўқув машғулотларига қатнашмаётган 353 нафар ўқувчи таълимга қайтарилди.\nТуман прокуратураси ташаббуси билан ўқувчилар давоматини яхшилаш, уларни таълимга тўлиқ жалб этиш мақсадида фарзандларига таълим бериш борасидаги мажбуриятларини бажармаётган ота-оналар рўйхати ва фотосуратлари «Баннер-кўргазма» шаклида аҳоли гавжум бўлган жойларга ўрнатилди. Натижада ўқувчилар давомати 90 фоизга етди.\nТуманда вояга етмаганлар ўртасида жиноятчилик ва ҳуқуқбузарликларнинг олдини олиш мақсадида «Баркамол авлод билан буюк келажак сари» номли ҳужжатли фильм мактаб ҳамда коллеж ўқувчиларига намойиш этилди.\nТуман прокуратураси томонидан ўтказилган текширишларда аниқланган қонунбузилишларга ўз вақтида прокурор назорати ҳужжатлари қўлланилиши натижасида ҳудудда вояга етмаганлар ўртасидаги жиноятчиликнинг кескин камайишига эришилди.\nТумандаги таълим муассасаларида ўқувчиларнинг бўш вақтларини мазмунли ўтказиш мақсадида ташкил этилган меҳнат тўгараклари фаолияти ҳам прокуратура ходимларининг доимий эътиборидадир.\nТуман прокуратураси ташаббуси билан вояга етмаганлар орасида турли салбий ҳолатларнинг олдини олиш учун тумандаги барча умумтаълим мактабларида «Ёш руҳшунос» тўгараклари ташкил этилиб, уларга 1686 нафар ўқувчи жалб қилинган.\nПрезидентимиз Шавкат Мирзиёев асос солган халқ билан мулоқот, мурожаатлар билан ишлаш бўйича янги тизим – Халқ қабулхоналари ва виртуал қабулхона мамлакатимизда ҳар бир соҳа ва ҳудуддаги асл манзарани, мавжуд аҳволни реал кўриш ва баҳолаш, оддий одамлар қалбига қулоқ солиш, уларнинг дарду ташвишларини тинглаш, муаммоларини ҳал этиш имконини бермоқда. Асосий мақсад – давлат идораларининг халқ талаб ва истаклари асосида ишлашига эришиш, халқимизни ҳаётдан рози қилиш.\nУшбу долзарб вазифалардан келиб чиққан ҳолда Қибрай тумани прокуратураси «Жисмоний ва юридик шахсларнинг мурожаатлари тўғрисида»ги қонун ҳамда Ўзбекистон Республикаси Президентининг 2016 йил 28 декабрдаги «Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида»ги фармони талабларининг сўзсиз бажарилиши устидан назоратни таъминлаш борасида муайян ишларни амалга оширмоқда. Жумладан, мурожаатларнинг ўз вақтида, тўлиқ ва холисона кўриб чиқилишини ҳамда қонун бузилишига йўл қўйган шахсларнинг жавобгарлигини таъминлашга қаратилган назорат тадбирларини тизимли равишда ўтказишга алоҳида эътибор қаратилмоқда.\nМасалан, 2017 йилнинг 4 ойи давомида юридик ва жисмоний шахслардан туман прокуратурасига 527 та мурожаат келиб тушган бўлиб, уларнинг 278 таси жойида ҳал қилинди. Қолган мурожаатлар тегишлилиги бўйича мутасадди ташкилотларга юборилиб, назоратга олинган.\nШу билан бирга, туман прокуратураси томонидан сайёр қабуллар ҳам ташкил этилмоқда. Бу эса фуқаролар ва тадбиркорларнинг мурожаатларини тинглаб, уларнинг муаммоларига жойида ечим топиш имконини бермоқда.\nПрезидентимиз Шавкат Мирзиёев ташаббуси билан мамлакатимизда ҳафтанинг ҳар пайшанба куни «Ҳуқуқбузарликлар профилактикаси куни» этиб белгиланди. Бу эса фуқароларнинг ҳушёрлигини ошириш ва қонунбузилиш ҳолатларининг олдини олишда муҳим аҳамият касб этмоқда.\nМасалан, Чирчиқ шаҳрида пайшанба кунлари «Ҳуқуқий маданиятни оширамиз ва жиноятчиликка йўл қўймаймиз» шиори остида тарғибот тадбирлари амалга оширилиб келинаяпти. Ушбу тадбирларга Чирчиқ шаҳар прокуратураси, шаҳар ИИБ ходимлари, маҳаллий Кенгаш депутатлари ҳамда кенг жамоатчилик вакиллари бош-қош бўлмоқда.\nПрокуратура, ИИБ, ҳокимлик ходимлари кенг жамоатчилик вакиллари билан биргаликда мунтазам равишда хонадонларда бўлиб, муаммоларни жойида ҳал қилиш чораларини кўришмоқда. Шунингдек, ўзаро суҳбатларда жамиятда қонун устуворлиги, адолат, тинчлик-осойишталик ва тотувликни таъминлаш миллий ва умуминсоний қадриятларимизнинг асоси экани таъкидланмоқда. Узоқ муддат хорижда бўлиб қайтган фуқаролар билан тушунтириш ишлари олиб борилиб, уларни тадбиркорликка жалб этиш учун давлатимиз томонидан мазкур йўналишда олиб борилаётган сиёсатнинг мазмун-моҳияти тушунтирилмоқда.\nБундан ташқари, Чирчиқ шаҳар прокуратураси ташаббуси билан охирги уч ой ичида аҳоли яшаш манзилларида 4500 дан ортиқ видеокамера ўрнатилди, маҳаллалар фуқаролари тўғрисидаги маълумотлар базасини тўлиқ шакллантириш борасида тегишли ишлар олиб борилмоқда. Шунингдек, шаҳар бандликка кўмаклашиш маркази ва тадбиркорлар билан ҳамкорликда алимент тўламаётган ишсиз шахсларни иш билан таъминлаш чоралари кўрилмоқда.\nМанба: “Ҳуқуқ ва бурч” журналининг 5-сони


Регби жамоамиз жанубий африкалик мураббий билан Париж Олимпиадасига тайёрланмоқчи эмиш / Olamsport.com\n03 мар 20:20\nРегби жамоамиз жанубий африкалик мураббий билан Париж Олимпиадасига тайёрланмоқчи эмиш\nЎзбекистон Миллий олимпия қўмитаси раҳбарияти федерация ва ассоциацияларимизнинг Ханчжоу-2022 Осиё ўйинлари ва Париж-2024 Олимпия ўйинларига тайёргарлик дастурларини муҳокама қилиш юзасидан олиб бораётган онлайн учрашувларини давом эттиради.\nБугун Ўзбекистон регби федерациясининг мазкур мусобақалар учун тайёрлаган режаси кўриб чиқилди. Онлайн йиғилишни МОҚ раиси Рустам Шоабдураҳмонов олиб борди. Унда, шунингдек, Ўзбекистон регби федерацияси бош котиби Қаҳрамон Жалилов, Спорт ўйинлари бўйича Республика олий спорт маҳорат мактаби директор Жасур Акрамов, жамоа мураббийлари ва Қўмита ходимлари қатнашишди.\nТақдимотни Қаҳрамон Жалилов олиб борди ва федерациянинг яқин йилларга тузилган режалари билан таништирди. Унга мувофиқ, регби спортида етакчи мамлакатлардан саналган Жанубий Африка Республикасидан ташриф буюрган мутахассис Андре Хуман жамоамизни мусобақаларга тайёрлайди. Йиғилишда МОҚ раиси шу ва бошқа режалар борасидаги фикрларини билдириб ўтди.\n“Ҳукуматимизнинг қўллаб-қувватлаши билан регби жадал суратларда ўсишда давом этмоқда. Бу кетишда регби ҳам яқин йиллар ичида ўзбек спортида юқори ўринлардан бирига кўтарилиб олади. Бунинг учун, албатта, бироз вақт керак. Бундай тажрибали хорижлик мураббий ва Сизлардек ўз ишининг жонкуярлари билан жамоамизни етакчилар қаторига олиб чиқа оламиз”, – деди Рустам Шоабдураҳмонов.\nҚайд этиш жоиз, Рио-2016 Олимпия ўйинларидан мусобақа дастурига регби-7 йўналиши киритилган. Ўзбекистон регби федерациясининг режасига кўра, жамоамиз Париж-2024 Олимпия ўйинларига лицензия олишни мўлжалламоқда. Учрашувда, Республикада ушбу спортни янада оммалаштириш, ёшлар жамоасини шакллантириш учун селекция сиёсатини йўлга қўйиш, терма жамоа учун халқаро ўқув-машғулот йиғинлари ва мусобақаларни ташкил қилиш каби йўналишларда тавсиялар берилди.\nМиллий университет стадионида давом этаётган регби-7 мусобақасидан ФОТОРЕПОРТАЖ 0\nТалабалар ўртасида регби бўйича мусобақа бошланди ФОТОРЕПОРТАЖ 0


ТУМАН КЕНГАШИНИНГ СЕССИЯСИ » Bulung‘ur hayoti газетаси\nGazeta: admin Қўйилган сана: 11-06-2018, 10:04 Рукун: СИЁСАТ Кўрилди 602\nХалқ депутатлари туман Кенгашининг ўттиз биринчи сессиясида бугуннинг долзарб масаласи – қишлоқ хўжалиги соҳасида сувдан оқилона фойдаланиш, сув танқислигининг салбий оқибатларини юмшатиш ҳақида сўз юритилди. Кенгаш раиси, туман ҳокими Б. Баҳромов бу ҳақда батафсил маълумот берди.\nТуманда жорий йил суғориш мавсумида 143,40 миллион кубметр сув ресурслари лимити белгиланган бўлса-да, сув танқислиги сабабли амалда суғориш ишлари учун 34,7 миллион кубометр сув олинган. Ана шу сув билан 19 минг 779 гектар майдонда суғориш ишлари ўтказилган.\nСув танқислигининг салбий ҳолатларини юмшатиш мақсадида тумандаги каналлар бўйича навбатлаб суғориш тартиби ўрнатилган.\nКўрилаётган чораларга қарамасдан, А. Махсумов, Ипак йўли, Ўзбекистон, Ҳ. Олимжон ва Навоий номли агрофирмалар ҳудудини сув билан таъминловчи Янги Беш, Дўстлик, Мингчинор ва Улуғбек агрофирмалари ҳудудини сув билан таъминловчи Оқтепа каналига боғланган майдонларга сув танқислиги кучли таъсир кўрсатмоқда.\nБундай шароитда қишлоқ хўжалигида агротехник тадбирлар учун кучли сув танқислиги сезилмоқда ва ушбу ҳолат экинларни суғоришда сув ресурсларидан самарали ва тежамкор ҳолда фойдаланишни тақозо этмоқда.\nСессияда сув танқислигининг салбий ҳолатларини юмшатиш билан боғлиқ тадбирлар белгиланиб, тегишли қарор қабул қилинди.


Ёлғиз аёлга туҳмат қилинса кечириладими? | Бир пиёла чой\n← Талоқ қилайми ёки оқ бўлайми\nЎйламай қилинган иш… →\nЁлғиз аёлга туҳмат қилинса кечириладими?\nMuxlis.uz сайтига фойдаланувчилардан бири шундай савол йўллаган:\n“Ёлғиз аёлга туҳмат килинса кечириладими?”\n“Иффатли аёлларга туҳмат қилиш, айниқса асоссиз равишда зинода айблаш ўта оғир ва кабира гуноҳлардан ҳисобланади. Расулуллоҳ соллаллоҳу алайҳи ва саллам бу ишни кишини ҳалок қиладиган еттита энг улкан гуноҳлар қаторида санаганлар. Абу Ҳурайра разияллоҳу анҳудан ривоят қилинади: Расулуллоҳ соллаллоҳу алайҳи ва саллам шундай дедилар: “еттита ҳалок қилувчи гуноҳлардан сақланингиз!”. Савол беришди: “Улар нималар, эй Аллоҳнинг Расули?”. Жавоб бердилар: “(Улар) Аллоҳга ширк келтириш, сеҳр (билан шуғулланиш), Аллоҳ (ўлдиришни) ҳаром қилган (мукаррам қилган) жонни ноҳақ ўлдириш, рибохўрлик, етимнинг молини ейиш, жанг куни қочиш ва иффатли ва ғофила (содда, ўзига уюштирилаётган фитнадан бехабар) аёлларга (зинода айблаб) туҳмат тошини отиш” (муттафақун алайҳ).\nУшбу ҳадиси шарифдан аёлларга туҳмат қилиш нафадар улкан гуноҳ эканлиги келиб чиқади. Шу боис, бундай ишлардан сақланиш лозим. Қуръони каримда афифа аёлларга туҳмат қилган инсонларнинг бундан буёғига ҳечқандай гувоҳлигини қабул қилмасликка буюрилар экан, улар фосиқлар деб аталган. Шундай экан бундай улкан гуноҳга ботиб қолиб, Аллоҳ наздида фосиқ бўлиб қолишдан эҳтиёт бўлиш даркор.\nАгар мабодо шу иш содир бўлган бўлса, албатта, Аллоҳга чин ихлос билан тавба қилинса, ўша қилмишига дилдан надомат қилинса, албатта, Аллоҳ кечиради. Ноумид бўлмаслик керак. Аллоҳ таоло Қуръони каримда Ўзининг тавбаларни қабул қилувчи Зот эканлигини қайта – қайта эслатиб, ноумид бўлишдан қайтаради. Жумладан, Зумар сурасининг 53 – оятида шундай марҳамат қилинади (маъноси): “(эй Муҳаммад, ушбу сўзимни бандаларимга) айтинг: “эй, ўз жонларига зулм қилган бандаларим, Аллоҳнинг раҳматидан умид узмангиз! Зеро, Аллоҳ (ширкдан бошқа) барча гуноҳларни кечириб, мағфират қилур!”. Таҳрим сурасининг саккизинчи оятида эса чин-содиқ тавбага чақириб, шундай марҳамат қилинади (маъноси): “эй иймон келтирганлар, Аллоҳга чин – содиқ тавба ила қайтинг! Шоядки, шунда Парвардигорингиз гуноҳларингизни ўчирса ва сизларни остидан анҳорлар оқиб турувчи жаннатларга дохил қилса…”.\nЖаноб Пайғамбаримиз алайҳиссаломнинг муборак ҳадисларида ҳам Аллоҳнинг раҳмати кенглиги, Унинг ҳузурига ширкдан саломат ҳолда борилса, бошқа ҳарқанча гуноҳларни Аллоҳ таоло мағфират билан қарши олиши ҳақида хабар берилади.\nАнас ибн Молик разияллоҳу анҳудан ривоят қилинади: Мен Расулуллоҳ соллаллоҳу алайҳи ва салламдан шундай сўзларни эшитдим: “Аллоҳ таоло деди: “эй Одам боласи, модомики, Менга дуо қилиб, (раҳматимдан) умид қилар экансан сендан содир бўлган нарсаларни мағфират қилавераман, парво қилмасман. Эй одам боласи, агар гуноҳларинг само булутларига қадар етган бўлсаю, сўнгра Мендан мағфират сўрасанг, албатта мағфират қиламан. Эй одам боласи, агарда сен ҳузуримга Ер юзини тўлдирадиган гуноҳлар билан келсангу, менга ҳеч нарсани шерик қилмаган ҳолда йўлиқсанг, Мен сенга Ер юзини тўлдирадиган мағфират билан пешвоз чиқаман” (Имом Термизий ривояти). Бас, шундай экан, содир этилган гуноҳ ҳарқанча катта бўлмасин умидсизлик қаърига қуламасдан Аллоҳга тавба қилиб, Унинг кенг – бепоён раҳматидан умидвор бўлиш мақсадга мувофиқдир”.


Келажакка пойдевор – Сурхон тонги\nБош саҳифа / Сиёсат / Келажакка пойдевор\nСентябр 15, 2017\tСиёсат Изоҳ қолдириш 800 Кўрилди\nИжтимоий адолат, инсон манфаатларини ҳимоя қилиш — бу фуқаролик жамиятининг муҳим мезони саналади. Чунки инсон эрки, қадр-қиммати, ҳақ-ҳуқуқи таъминланган жойда адолат тарозининг иккала палласи ҳам баробар тош босади. Ана шунда одамлар нафақат ҳаётдан, балки давлатдан ҳам рози бўлиб яшайди. Бу кайфият инсонни ёруғ келажакка ишонч билан қарашга ундайди, демакки, эртанинг бунёдкори бўлмиш фарзандининг келажагига мустаҳкам пойдевор яратади. Бу пойдевор эса унга берилган яхши тарбия ва пухта билимдир.\nЎзбекистон халқ демократик партиясининг асосий дастурий вазифасида ҳам ана шу мезонга амал қилинади. Бу борада партия баркамол авлодни шакллантиришда ўқитувчилар, миллат соғлиғини муҳофаза қилаётган шифокорлар ҳамда маънавият ва маърифат тарғиботчилари бўладиган ёшларни ўзининг асосий таянчи, деб ҳисоблайди. Мақсад эса аниқ: жамиятдаги мавжуд қадриятларни кейинги авлод учун мерос қилиб қолдириш, мамлакатнинг мавқеини юксак салоҳиятли ёшларни тарбиялаш орқали янада кўтариш ва ривожлантириш.\nДемак, бундай натижага эришиш учун таълим-тарбия сифатини ошириш энг биринчи галдаги вазифа саналади. Бизнинг юртимизда бу саъй-ҳаракат мактабгача ёшдаги болалар таълим-тарбиясидан бошланди. Хусусан, Президентимиз Шавкат Мирзиёевнинг жорий йил 9 сентябрдаги “Мактабгача таълим тизимини тубдан такомиллаштириш чора-тадбирлари тўғрисида”ги қарорлари сўзимни тасдилайди. Чунки қарорда айнан ижтимоий соҳа бўлган мактабгача таълим тизимини ривожлантириш ва унинг мутлақо янгича замонавий кўриниш касб этиши кўзда тутилган.\nДарҳақиқат, ушбу ҳужжат давлатимиз раҳбарининг 2016 йил 29 декабрдаги “2017-2021 йилларда мактабгача таълим тизимини янада такомиллаштириш чора-тадбирлари тўғрисида» ги қарорининг мантиқий давоми бўлди. Чиндан ҳам бугунги шиддатли замон билан ҳамқадам бўлиш, айниқса, жисмонан соғлом, юксак маънавиятли авлодни тарбия лаш, Ватанимизнинг дунё ҳамжамиятида обрў эътиборини юксалтириш мақсадида қабул қилинган қарорда белгиланган вазифаларни ўқиган ҳар бир газетхон кўз ўнгида, энг аввало, ўтган давр мобайнида мамлакатимизда соғлом ва баркамол авлоднинг шаклланишини таъминлашга қаратилган мактабгача таълим тизимини ташкил қилиш бўйича комплекс чора-тадбирлар амалга оширилишини тасаввур қилади.\nАлбатта, мактабгача таълим соҳасидаги баъзи камчиликлар давлат сиёсатини тўлиқ амалга оширишга тўсқинлик қилиб келаётганидан кўз юмолмаймиз. Шу боисдан ҳам бу ишга давлат сиёсати даражасида қаралиши, ўйлайманки, кўпчиликни ўйлантираётган муаммоларнинг ҳал этилишига йўл очади.\nЭртанги истиқболимизни белгилаш бош мақсад экан, кеча ва бугуннинг тажрибаларига суяниб эришилган ютуқларни кўпайтириш, йўл қўйилган камчилликларни сўзсиз тузатиш лозимлигини англаган давлат раҳбари қарорда мактабгача таълимни бошқаришнинг замонавий механизмларини жорий этиш, тарбия ва ўқув жараёнини такомиллаштириш, мактабгача таълим муассасаларининг инфратузилмаси ва моддий-техник базасини яхшилаш бўйича комплекс чора-тадбирларни амалга ошириш масалаларини биринчи ўринга қўяди.\nМасалан 2018 йил 1 январдан бошлаб Тошкент, Нукус шаҳарлари ва вилоят марказларида эксперимент тариқасида замонавий, санитария-гигиена талабларига жавоб берадиган янги мактабгача таълим муассасалари ташкил этилади. Албатта, бу инвесторларни жалб қилган ҳолда амалга оширилади ва уларга қатор имтиёзлар берилади. Инвесторлар томонидан ваколатли давлат органлари билан 50 йил муддатга давлат-хусусий шериклик тўғрисида келишув тузилади.\nАйниқса, бундай мактабгача таълим муассасалари хизмати нархининг ижтимоий ҳаммабоплиги таъминланиши аҳоли учун ҳам қулайлик яратади.\nҚолаверса, Тошкент шаҳрида жойлашган давлат мактабгача таълим муассасаларига тадбиркорлик субъектлари билан сифат талабларига ва санитария-гигиена нормаларига жавоб берадиган озиқ-овқат маҳсулотлари ва тайёр овқатларни етказиб бериш тўғрисида тўғридан-тўғри шарт- номалар тузишга эксперимент тариқасида рухсат берилганлиги, ҳамда ушбу соҳадаги долзарб муаммоларни ҳал қилиш бўйича тадбирларни амалга оширишга қаратилган Ўзбекистонда мактабгача таълим тизимини янада такомиллаштириш бўйича “Йўл харитаси” тасдиқланди. Унга кўра, сифатли мактабгача таълимни ташкил этишга давлат талаблари, шу жумладан, мактабгача ёшдаги болаларни уйғун ривожлантириш соҳасидаги илғор хорижий тажрибани ҳисобга олган ҳолда қайта кўриб чиқиш, миллий маданий-тарихий қадриятларни акс эттирувчи ва болаликдан китоб ўқишга қизиқиш уйғотувчи ўқув-методик, дидактик материалларни тайёрлаш ҳамда жорий этиш ишлари замонавий талабларга мувофиқлаштирилади. Шунингдек, ваколатли давлат органлари фаолиятига замонавий ахборот-коммуникация технологияларини жорий этиш ҳисобига мактабгача таълим муассасаларига болаларни қабул қилишнинг соддалаштирилган варианти ишлаб чиқилади. Бу ота-оналарнинг фарзандини мактабгача таълим муассасасига бергунча бўладиган оворагарчиликларию қатор салбий ҳолатларга барҳам беради. Бир сўз билан айт ганда, бу қарорни мамлакатдаги барча ота-оналар ва оилалар катта мамнуният билан қарши олди.\nҲаёт бор экан, ҳамиша ҳаракат ҳам бор. Ҳаракатни бир сония тўхтатиш тарих ғилдирагини тўхтатиш билан баробар. Бунинг эса умуман иложи йўқ. Жамият ҳамиша олдинга интилиб бораверар экан, унда янгиланишлар ҳам мудом давом этаверади. Шу маънода мактабгача таълим тизимининг яхшиланиши, ундаги юз берадиган ўзгаришлар натижасида фарзандларимиз кичик ёшданоқ билимли ва салоҳиятли бўлиб ўсади. Давлатимиз ва жамиятимиз келажак пойдеворини ана шу тариқа бугундан мустаҳкамлаб бораверади.\nХалқ депутатлари вилоят Кенгаши депутати, ЎзХДП Марказий Кенгаш аъзоси\nОлдинги Бепарволик оқибати


Франция: Энди киноларга ҳам махсус йўлланма билан киритилади - Darakchi\nФранция: Энди киноларга ҳам махсус йўлланма билан киритилади\nДУНЁ 21.07.2021, 17:46\nТеглар: Кино, Франция\nФранциядаги маданий ва кўнгилочар жойлар энди фақат рақамли вакцина олганлик ҳақидаги махсус паспорт эгалари учун очиқдир, бу Президент Макрон томонидан мамлакатда универсал эмлашни таъминлашга қаратилган чора. Бу ҳақда Euronews маълум қилмоқда.\nШунингдек, Франция кўчалари бўйлаб мхсус тест топшириш марказлари ташкил этилган. Аҳоли мазкур ҳудудларда инфекцияга тест топшириш орқали ҳам кўнгилочар масканларга ташриф буюришлари мумкин.\nХусусан, Франция шаҳарларида «соғлиқни сақлаш йўлланмалари» жорий этилиши арафасида covid учун тест топширишни истаганлардан узун навбатлар пайдо бўлди. Янги қоидалар 50 кишилик ёки ундан ортиқ одам сиғадиган музей ёки кинотеатрга кираверишда эмлашнинг электрон тасдиғини, салбий тестни ёки яқинда рўй берган касаллик ҳақидаги ёзувни кўрсатишни талаб қилинмоқда.\nИнфекциялар сонининг кўпайиши фонида чоралар кўрилмоқда. Соғлиқни сақлаш вазири Оливиер Веран шундай деб эслади: "Кеча биз кунига 18 мингта юқтириш ҳолатини қайд этдик. Бу шуни англатадики, вирус тарқалиши бир ҳафта ичида 150 фоизга ўсди. Аммо бизда қурол - вакцина бор."\nПандемиядан бир ярим йил ўтгач, дельта штаммлари статистикаси асосан шифокорлар ва расмийларни қўрқитадиганга ўхшайди. Испаниянинг Малорка пляжларида сайёҳлар ҳеч нарса бўлмагандек завқланишади. Маскалар ва масофа қоидалари бу эрда унутилганга ўхшайди. Маҳаллий аҳолининг таъкидлашича, бугунги кунда Мажорcа умидсиз телбалар оролидир.\n«Амир Темурнинг стратегик етакчилиги: Тузукларга изоҳлар» китоби поляк тилида чоп этилди\nДунё бўйича коронавирусдан вафот этганлар сони 4,6 миллиондан ошди\nЭркин Воҳидов ҳаёти ва ижодига бағишланган “Тирик сайёра” ҳужжатли фильмининг суратга олиш ишлари бошланди\n“Тирик сайёра” ҳужжатли фильми Кинематография агентлиги буюртмасига биноан “Ҳужжатли ва хроникал фильмлар киностудияси” ДУК томонидан тасвирга олинмоқда. Пойтахтимизда қад кўтарган Адиблар хиёбонида ҳайкаллари ўрнатилган шоир...\nФранциянинг собиқ раҳбарига суд ҳукми ўқилди\nСуд Франциянинг собиқ президенти Николя Саркозини "телефон тинглаш иши" бўйича уч йилга озодликдан маҳрум қилди, улардан иккитаси - шартли равишда. У коррупция ва нуфузли савдода...\nЯнги фильм — Aнжелина Жоли ёвуз малика ролида (фото ва видео)\n"Питер Пен ва Алисия мўъжизалар мамлакатида" (Қайтиш) фильмининг суратга олиш ишлари икки йил олдин тугаганлигига қарамай намойиш этилмаётган эди. Сабаби шу вақт ичида Бренд Чепман...\nФранцияда юқори синф ўқувчилари мактабларни ёпишни талаб қилмоқда\nФранциянинг Париж, Нант ва Безансон шаҳарларидаги юқори синф ўқувчилари мактабларга киришни ёпиб қўйишди. Улар янги локдаун шароитида санитария меъёрларига риоя этилмаётганидан норозилигини шундай ифодалашган. Бу...


ЎЗБЕКИСТОН РЕСПУБЛИКАСИ ОЛИЙ СУДИЭСКИ ТАНИШНИНГ ҲИЙЛАСИ ЁКИ ОҚИБАТСИЗЛИК ЗАМИРИДАГИ ТАМАГИРЛИК from\nЭСКИ ТАНИШНИНГ ҲИЙЛАСИ ЁКИ ОҚИБАТСИЗЛИК ЗАМИРИДАГИ ТАМАГИРЛИК\nШарифжон (исм-шарифлар ўзгартирилди) мутахассислиги бўйича туппа-тузук фаолият юритиб келаётганди. Фақат уйланиб, кунлик харажатлар кўпайгач, 0,25 иш ҳажмида олаётган маоши камлик қилди. Раҳбарларга иш ҳажмини кўпайтиришни сўраб, қилган мурожаати ҳам фойда бермади. Чунки бошқа ҳамкасбларининг иш ҳажмини қисқартириб, Шарифжонга қўшиб беришнинг иложи йўқ эди.\nХуллас, Ш. Мамасолиев ўйлай-ўйлай бошқа ишнинг бошини тутишга қарор қилди. Узлуксиз ўн йил ишлаган муассасадан ўз хоҳиши билан ишдан бўшади. Ўшанда 2016 йилнинг март ойи эди.\nАммо бошқа жойда ҳам унинг омади юришмади. Шунинг учун орадан уч йил ўтиб, аниқроғи, ўтган йилнинг мартида у яна туман тиббиёт бирлашмаси бош шифокори ҳузурига иш сўраб келди. Оқтош шаҳар оилавий поликлиникасида флюрография ренгент лаборанти вазифасида 0,25 штат бирлигида ўн йил ишлагани, ойлик маоши камлиги сабаб ишдан бўшаб кетганини айтди. Аввалги иш жойига бир штат бирлигида ишга жойлаштиришни илтимос қилди.\nЎз навбатида, бош шифокор тиббиёт бирлашмаси бош иқтисодчиси Ҳусниддин Пўлатовни ҳузурига чақирди-да, унга бир ставка флюрография ренгент лаборанти штатини очиш чорасини кўришни ва бу иш Ш. Мамасолиевга берилишини айтди. Шундан сўнг Ҳ. Пўлатов Шарифжоннинг аризасини олиб қолди ва хабар олиб туришни тайинлади.\nҚисқаси, шундан сўнг Шарифжон апрель ойида Ҳ. Пўлатовга учрашди. Май ойида яна келди. Лекин бирон-бир тайинли жавоб ололмади. Шу боис, у яна бош шифокор қабулига кирди. Бош шифокор штат бирлигини ҳалигача очмагани учун Ҳ. Пўлатовни чақириб, роса койиди. Бошлиқнинг ҳузуридан чиққач, Ҳ. Пўлатов Шарифжонга «Бироз сабр қилиб туринг, июнь ойида иш аниқ бўлади», деб ваъда берди.\nБу дунёда кутишдан қийин иш бўлмаса керак. Шарифжон ишга жойлашиш умидида кун санай бошлади. Ниҳоят, июнь ойининг бошида ваъда қилинганидек, у тиббиёт бирлашмаси бош иқтисодчисининг олдига борди. Аммо бу сафар ҳам бош иқтисодчи кутиб туринг, дейишдан нарига ўтмади. Орадан икки ҳафта ўтгач, у яна тиббиёт бирлашмасига борганида, тасодифан эски таниши Р. Муродуллаевани учратиб қолади. Рухсора Муродуллаева тиббиёт бирлашмасида оддий иқтисодчи вазифасида ишларди. У Шарифжонни, Шарифжон эса, уни яхши танирди.\nҚисқаси, ўша куни Шарифжон Рухсорага дардини айтиб, ёрдам беришни илтимос қилди.\n— Сенга ёрдам бераман, — деди Р. Муродуллаева. — Иш ҳал бўлгач, ўзим телефон қилиб чақираман.\nБуни қарангки, ҳақиқатан ҳам, орадан кўп ўтмай Рухсора Шарифжонга қўнғироқ қилди ва зудлик билан етиб келишини айтди.\n— Ишни Самарқанддан ҳал қилиб келдим, — деди у Шарифжонга. — Сени бир штат бирлигида флюрография ренгент лаборанти вазифасига тайинлаш ҳақида буйруқ ҳам чиқартирдим. Энди менга 400 АҚШ доллари беришинг керак.\nБуни эшитиб, Шарифжон бирдан ўйланиб қолди. Сўнг Р. Муродалиевага кўп пул сўраётгани, 200 АҚШ доллари беришгагина қурби етишини айтди.\nБуни эшитиб, Р. Муродуллаева кутилмаганда асабийлашиб кетгандек бўлди, вилоят марказида ўтирганларга штат очиш учун бошқа ходимларнинг пулидан харажат қилгани, энди шунинг ўрнини тўлдириш лозимлигини тушунтирди. Хуллас, у «400 АҚШ доллари олиб келасан», дея шарт қўйди.\nЭртаси куни Ш. Мамасолиев яна Рухсорага учрашди. Айтган миқдордаги пулни тополмаётгани, 200 АҚШ долларига рози бўлишни илтимос қилди.\n— Сен нега гапга тушунмайсан?! — деди Р. Муродуллаева жаҳл билан. — Агар 400 АҚШ доллари бермасанг, ишнинг ярмини бошқа бировга бериб, ундан пулини олишга тўғри келади. Сен эса, ярим штатда ишлайсан.\nБуни эшитиб, Ш. Мамасолиев оғир аҳволга тушиб қолди.\nАммо қизиқ томони шундаки, 1 июль куни уни тиббиёт бирлашмаси ходимлар бўлимига чақириб, шу кундан эътиборан бирлашмага қарашли кўп тармоқли поликлиниканинг флюраграфия ренгент лаборанти вазифасига бир штат бирлигида ишга қабул қилингани тўғрисидаги буйруқ билан таништиришганди. Лекин Рухсора Муродуллаева унга бошқа талабни қўйиб турибди. Бундай вазиятда нима қилиш керак?\nИкки ўт орасида қолган Шарифжон ҳуқуқни муҳофаза қилувчи идорага мурожаат қилишга қарор қилди. Унинг аризасига кўра, 2019 йилнинг 7 сентябрь куни тезкор тадбир ўтказилди. Тадбир давомида Р. Муродуллаева Ш. Мамасолиевнинг ишончини суиистеъмол қилиб, уни тиббиёт бирлашмасига бир штат бирлигида ишга қабул қилинишида ёрдам бергани тўғрисида алдаб, фирибгарлик йўли билан 400 АҚШ доллари олган вақтда ашёвий далиллар билан ушланди.\nЎрни келганда шуни айтиш керакки, Р. Муродуллаеванинг хизмат вазифасига штат очиш, бирон-бир ходимни ишга қабул қилиш кирмайди. У бирлашма бош иқтисодчиси Ҳ. Пўлатовнинг назорати остида иқтисодий ҳисоботларни юритиш, тайёрланишига ёрдам бериш сингари вазифаларнигина бажаради. Демак, у Ш. Мамасолиевни қонуний тартибда ишга жойлашганини билган ва бундан ўз манфаатига фойдаланишни кўзлаган.\nАслида, уни ана шу ғаразли нияти бадном қилди.\nСуд судланувчи Р. Муродуллаеванинг қилмиши дастлабки тергов органи томонидан Жиноят кодексининг 28,211-моддаси 1-қисми билан тўғри малакаланган деб топди. Бироқ унинг фирибгарлик жинояти содир этганликдаги ҳаракати тергов органи томонидан Жиноят кодексининг 168-моддаси 1-қисми билан квалификация қилиниб, хатоликка йўл қўйилган деб ҳисоблади. Чунки Олий суд Пленумининг 2017 йил 11 октябрдаги «Фирибгарликка оид ишлар бўйича суд амалиёти тўғрисида»ги қарори 7-бандида «Мулкни эгаллашга қаратилган фирибгарлик, мазкур мулк айбдор ёки бошқа шахсларнинг ғайриқонуний эгалигига ўтган ва улар ундан хоҳлаган тарзда фойдаланиш ёки тасарруф этиш реал имкониятига эга бўлган пайтдан тугалланган деб топилади» деган раҳбарий тушунтириш берилган.\nИш ҳолати ва суд мажлисида аниқланишича, Р. Муродуллаева воқеа куни Ш. Мамасолиевдан 400 АҚШ долларини фирибгарлик йўли билан қўлга киритган вақтда ҳуқуқни муҳофаза қилувчи идора ходимлари томонидан воқеа жойида ушланган. Бундай ҳолатда у жабрланувчи Ш. Мамасолиевдан олган 400 АҚШ долларидан фойдаланиш ёки тасарруф этиш реал имкониятига эга бўлмаган.\nЖиноят кодексининг 25-моддаси 2-қисмида эса, «Қасддан содир этиладиган жиноят бошланиб, шахсга боғлиқ бўлмаган ҳолатларга кўра охирига етказилмаган бўлса, жиноят содир этишга суиқасд деб топилади» дея қайд этилган.\nСуд юқорида қайд этилганлардан келиб чиқиб, Р. Муродуллаеванинг ҳаракатини Жиноят кодексининг 168-моддаси 1-қисмидан Жиноят кодексининг 25,168-моддаси 1-қисмига қайта малакалади.\nСуд Р. Муродуллаевани Жиноят кодексининг 25,168-моддаси 1-қисми ва 28,211-моддаси 1-қисми билан айбдор деб топди. Судланувчига нисбатан айбланган ҳар бир модда бўйича алоҳида-алоҳида жарима жазоси тайинлаб, Жиноят кодексининг 59-моддаси тартибида тайинланган асосий ва қўшимча жазоларни қисман қўшиш йўли билан икки йилга корхона, муассаса ва ташкилотларда мансабдорлик ҳамда моддий жавобгарлик лавозимларида ишлаш ҳуқуқидан маҳрум этиб, базавий ҳисоблаш миқдорининг етмиш баравари миқдорида — 15 миллион 610 минг сўм жарима жазоси тайинлади ва давлат фойдасига ундирди.\nМушоҳада қилиб қараганда, ҳар қандай жиноий қилмишнинг келиб чиқишига меҳрсизлик, оқибатсизлик, нафс балоси сабаб бўлишини англаш қийин эмас. Юқорида гувоҳи бўлганимиздек, фирибгарлик ва тамагирликдан иборат бу қилмиш замирида ҳам ҳар бир инсон учун азиз ва қадрли саналган меҳр, оқибат ва ҳалолликдан чекиниш жиноий қилмишнинг содир этилишига йўл очган. Жиноят эса, ҳеч қачон жазосиз қолмайди. Жазонинг муқаррарлиги таъминланди.\nНарпай туман судининг раиси


Тошкент тезликни чеклаш бўйича жаҳон тажрибасини ўрганмоқда- ИИББ раҳбари – Газета.uz\nТошкент тезликни чеклаш бўйича жаҳон тажрибасини ўрганмоқда- ИИББ раҳбари\nТошкент ИИББ шаҳар кўчаларида транспорт тезлигини чеклаш бўйича жаҳон тажрибасини ўрганмоқда. Ўзбекистон рухсат берилган тезлик 70 км/с бўлган кам сонли давлатлардан бири бўлиб қолмоқда.\n11 март 2018, 17:28 Жамият\nТошкент Ички ишлар бош бошқармаси аҳоли пунктлари кўчаларида тезликни чеклаш бўйича жаҳон тажрибасини таҳлил қилмоқда. Бу ҳақда шанба куни бўлиб ўтган биринчи очиқ мулоқотда Ўзбекистон ички ишлар вазири ўринбосари, Тошкент ИИББ бошлиғи Рустам Жўраев журналистларга маълум қилди.\n«Газета.uz» мухбирининг шаҳарда йўл ҳаракати хавфсизлигини ошириш мақсадида рухсат берилган тезликни чеклаш имкониятлари тўғрисидаги саволига Рустам Жўраев қуйидагича жавоб берди: «Биз халқаро тажрибани ўргандик. Европанинг 29 та давлатида тезлик 50 км/с, Лондонда — 48 км/с». Дунёда Ўзбекистондаги каби 70 км/с тезликка рухсат берилган давлатлар кўп эмас, деди у.\nИИББ раҳбари тезлик тўғрисидаги саволга тайёрланиб келгани турли давлатларда аҳоли пунктларида рухсат берилган тезлик таққосланган слайдни намойиш этганида кўзга ташланди.\nСобиқ иттифоқнинг кўплаб давлатлари -Россия, Қозоғистон, Арманистон, Грузия, Озарбайжонда — аҳоли пунктларида рухсат берилган энг юқори тезлик 60 км/с ни ташкил этади, деди Рустам Жўраев. Украина эса 1 январдан тезликни 60 км/с дан 50 км/с га туширди.\n«10 км/с да қандай фарқ бор?.. 60 км/с тезликда тўхташ йўли бирмунча қисқаради, агар қуруқ асфальтда 70 км/с тезлик билан таққосланса, бу масофа 12 м атрофидани ташкил этади. Яъни пиёда ёки қандайдир тўсиқ олдида тўхташ имконияти бирмунча ортади», — деди вазир ўринбосари. У тезлик қанча юқори бўлса, ҳайдовчи реакцияси шунча ёмонлашишини қўшимча қилди.\nЖаҳон соғлиқни сақлаш ташкилоти маълумотларига кўра, дунёда рўй бераётган йўл-транспорт ҳодисалари натижасидаги ҳар учинчи ўлим ҳолати айнан юқори тезлик билан боғлиқ.\nЖССТ тезликни назорат қилиш бўйича самарали чоралар сифатида кўчаларга ҳаракатни сокинлаштирувчи қўшимча қисмлар (кўтарилган пиёдалар ўтиш йўлаклари, хавфсизлик оролчалари, ўтиш қисмини торайтириш, чорраҳаларда айланма ҳаракатланишни жорий этиш ва бошқалар) ўрнатиш, ҳар бир йўл учун мўлжалланган алоҳида тезлик чекловлари (масалан мактаблар ва болалар боғчалари яқинида — 30 км/с) белгилаш, чекланган тезликка риоя этилишини таъминлаш ва тезликни меъёридан ошириш хавф-хатарлари тўғрисида хабардорликни оширишни тавсия қилади.


«Эркаклар сиёсатдан чарчашди». Нега сиёсатда аёллар фаоллашиб бормоқда?\n«Эркаклар сиёсатдан чарчашди». Нега сиёсатда аёллар...\n13.03.2018 15:15 0 411\nБугунги кунда дунё сиёсий саҳнасида аёллар анчагина. «РИА Новости» давлатларни бошқараётган ана шундай аёлларнинг бештаси ҳақида ҳикоя қилади.\nБуюк Британия ва Шимолий Ирландия бирлашган қироллигининг бош вазири бўлган Тереза Мэйни ҳозирданоқ иккинчи «темир хоним» деб аташмоқда. Биринчиси эса 1979—1990-йилларда қироллик ҳукуматини бошқарган машҳур Маргарет Тетчердир. Улар ўртасида ҳақиқатан бир қанча ўхшашликлар мавжуд. Жумладан, Мэй ҳам, Тетчер ҳам консерваторлар етакчисидир. Бир пайтлар Жамоалар палатаси аъзоси сифатида Мэй Ироқ босқинини ёқлаб овоз берган бўлса, Тетчер Фолкленд урушини қўллаб-қувватлаган ва бу унга машҳурлик олиб келган эди.\nЭнг муҳими эса Мэй ҳам, Тетчер ҳам мамлакатдаги инқироз пайтида ҳокимият тепасига келганидир. 1970-йилларнинг охирида Буюк Британияда ҳаёт даражаси пасайиб кетди, бир қатор соҳаларда ишлаб чиқариш ҳажми камайди, инфляция ошиб кетди. Бошқарувининг дастлабки йилларида Маргарет Тетчернинг иқтисодиётни либераллаштиришга қаратилган ислоҳотларининг тарафдорлари унчалик кўп эмас, «темир хоним»нинг рейтинги ҳам унча юқори эмас эди. Шунга қарамай ислоҳотлар самара бера бошлади – иқтисодиёт жонланди, фуқароларнинг даромадлари ошди. Тетчернинг ҳатто энг яқин сафдошларининг иккиланишларига қарамасдан ноанъанавий сиёсат юритди. Кескин ҳаракатлар кескин чиқишлар билан бирга кечди. Ҳатто гендер масаласида ҳам. Тетчернинг «Барча эркаклар заиф, жентлменлар эса ундан-да заиф» деган гапи машҳур бўлиб кетди.\nТереза Мэй — Буюк Британия ва Шимолий Ирландия бирлашган қироллиги бош вазири.\nМэй ҳам худди «темир хоним» сингари Буюк Британия тарихида янги даврни бошлаб бериш арафасида турибди. Буюк Британия Европа иттифоқидан чиқади. Март ойида у ушбу жараённи бошлаш ҳақидаги ҳужжатни имзолади.\nМэй ҳам Тетчернинг муваффақиятларини такрорлай оладими, йўқми — буни вақт кўрсатади. Нима бўлганда ҳам бу икки аёл Буюк Британия тарихидаги кучли сиёсий шахслар бўлиб қолаверади. Аёл кишининг ҳокимият тепасида қолиши Британия анъаналаридан биридир. Буни мамлакат тарихидаги бир нечта аёл ҳукмдор номлари ҳам кўрсатиб турибди. Феминизм ҳам айнан Буюк Британияда пайдо бўлган, Янги Зеландияда 1893 йилдаёқ аёлларга овоз бериш ҳуқуқи берилган эди.\nГермания тарихидаги биринчи ва ягона аёл канцлер Ангела Меркелдир. У федерал ҳукуматни 2005 йилдан буён бошқариб келмоқда. «Фрау канцлерин»(уни Германияда шундай аташади)нинг отаси Ҳитлер ҳокимиятга келгунига қадар ўзининг полякча Казмерчак фамилиясини немисчалаштириб улгурган эди. Ангела туғилган пайтда Каснер фамилиясини олади. 1977 йилда физика соҳасида ўқийдиган талаба Улрих Меркелга турмушга чиққач Меркел хонимга айланади.\nАнгела Меркел — ГФР канцлери.\nМеркел Германия демократик республикасида таваллуд топган. ГДРнинг сўнгги бош вазири Лотар де Мезьернинг матбуот котиби бўлиб ишлаган. Шу билан бирга, Германия бирлашганидан кейин Меркел Ғарбий Германиянинг консерватив партияси бўлмиш «Христиан демократлар иттифоқи»да кўп муваффақиятга эришди. 2000 йилдан эса ХДИни бошқарди.\n«Forbes» журнали уни 12 бора дунёнинг энг обрўли аёл сиёсатчиси сифатида эътироф этди. «Time» журнали эса уни 2015 йилда Европанинг энг кучли раҳбари дея эълон қилди.\n47 ёшга тўлмасдан Эстония президенти бўлган Керсти мутахассислиги бўйича биолог бўлиб, орнитологияни яхши кўради. У бир нечта компания ва корхоналарда бош менежер бўлиб фаолият юритган. Сиёсий фаолиятини эса Европа ҳисоб палатасида ишлаш билан бошлаган.\n2016 йилнинг октябрь ойида Эстония тарихида илк бор парламент мамлакат аёл киши президент этиб сайлади. Керсти ўзини либерал консерватор дея ҳисоблайди. Мамлакатдаги эстонлар ҳамда рус тилида гаплашувчи аҳоли манфаатларини бирлаштиришни ўзининг асосий вазифаларидан бири деб билади. Бунинг учун у бир ой давомида аҳоли сони жиҳатдан мамлакатда учинчи йирик шаҳар ҳисобланган Нарва шаҳрида яшади. Шаҳарнинг асосий аҳолиси рус тилида сўзлашувчилардир.\nЭстония жамоат арбоби Аллан Хантсомнинг таъкидлашича, юқори лавозимларда ва умуман сиёсий саҳнада аёлларнинг пайдо бўлиши қандайдир фоиз кўрсаткичлари билан эмас, балки аниқ сабаблар билан боғлиқ.\n62 ёшга тўлган Даля 9 йилдан буён Литвани бошқариб келмоқда. НКВД ходимининг қизи бўлган Грибаускайте Совет иттифоқи даврида сиёсий иқтисод мутахассислиги бўйича олий маълумот олди. Совет иттифоқи коммунистик партияси марказий қўмитаси қошидаги Ижтимоий фанлар академияси аспиранурасида ўқиди ҳамда Коммунистик партия аъзосига айланди. Иттифоқ парчаланиб кетганидан сўнг АҚШда ўқиди. Кейин эса Халқаро иқтисодий алоқалар вазирлигида, Ташқи ишлар вазирлигида, шунингдек Литванинг АҚШдаги элчихонсида фаолият олиб борди. Ундан кейин ҳукуматда ишлай бошлади. Литва Европа иттифоқига аъзо бўлганидан кейин уни Еврокомиссиянинг таълим ва маданият, шунингдек молия-бюджет масалалари бўйича еврокомиссари қилиб сайлашди. 2009 йилда у мамлакатда ўтказилган президент сайловида ғолиб чиқди. Орадан беш йил ўтгач, иккинчи бор сайланди.\nЛитва президенти турмушга чиқмаган, табиийки, фарзанди ҳам йўқ. Каратедан қора белбоғ соҳиби, тўрт тилда бемалол сўзлаша олади. Унинг сиёсатининг асосий йўналиши мамлакат хавфсизлигини таъминлаш. Литва хавфсизлигини таъминлашда АҚШга суянади, Россияни асосий хавф манбаи деб билади.\nЛотин Америкаси аёл президентлар сони бўйича етакчилик қилиши шубҳасиз. Масалан, Аргентинада Исабел Перон ва Кристина Киршнер, Боливияда Лидия Гейлер Техада, Никарагуада Виолетта Чаморро, Панамада Мирей Маскосо президент бўлган. 2006 йили Чилида ҳокимият тепасига Пиночет замонида қамоққа ташланган ҳарбий ҳаво кучлари генерали Алберто Бачелетнинг қизи Мишел Бачелет келади. Ўз-ўзидан маълумки, Мишел Пиночетга рақиб бўлган социалистлардан эди. У ўнглардан қолган мерос – бойлар ва камбағаллар ўртасидаги жуда катта бўшлиқни бартараф этишга ваъда беради.\nМамлакат конституцияси бир кишига кетма-кет икки бора президент лавозимида қолиш имконини бермагани учун у бу лавозимни 2010 йилда тарк этади. 2013 йилги сайловда унинг рақиби ҳам аёл киши эди. Бу галги сайловда ҳам ғалаба қозонган Мичел 2014 йилнинг 11 мартидан 2018 йилнинг 11 мартига қадар мамлакатни бошқарди.\nАёл ва карьера\nСиёсатшунос Марат Шибутов аёллар ҳокимиятга сулолавий ва ўз кучига асосланган сулолавий йўл билан келишини таъкидлайди. Иккинчи йўлга Ҳиндистон ва Покистондаги Неру-Ганди ва Бхутто оилаларини мисол қилиш мумкин. «Учинчи йўл — шахсий юксалиш. Бунга мисол қилиб Мянмадаги Аун Сан Су Чжини келтириш мумкин. Аммо энг кўп тарқалгани давлат тузилмалари ичидаги юксалишдир. Гап парламентар демократиядаги аёллар ҳақида кетмоқда», — дея қўшимча қилади эксперт.\nТереза Мей Ангела Меркел Мишел Бачелет Даля Грибаускайте Керсти Калюлайд\nСиёсат 13/03, 01:07\nГерманияда коалицион битим имзоланди\nСиёсат 08/01, 00:46\nТереза Мей вазирлар маҳкамаси таркибига ўзгартишлар киритади


Хотин-қизлар қўмитасига аёлларга оид 3 та...\n29.08.2019 15:38 0 2716\nСўнгги кунларда Хотин-қизлар қўмитаси билан боғлиқ кўплаб мунозарали ҳолатлар бўлди. Қўмитанинг ўз ҳаракатларини изоҳлашга қилган ҳаракатлари вазиятни кўп ҳам ўзгартирмади, менимча.\nҚўмитага имижини яхшилаш учун 3 та кичкина таклиф айтаман, имконини қила олса, амалга оширсин. Аслида қуйида айтилаётганлар уларнинг асосий мажбурияти ҳам:\nАёл ходимлар фарзандли бўлганда, уларга боласи 2 ёшга тўлгунгача ҳақ тўланадиган таътил берилади. Ва ушбу таътил давомида 2 «минималка» миқдорда нафақа тўланади. Халқ тилида бу «бола пули» дейилади.\n2013 йилгача ушбу нафақа ҳамма аёл ходимларга бериларди. Aммо ўша йили Mолия вазирлигининг аввалги раҳбарияти бюджетни иқтисод қилиш мақсадида кўп «ислоҳот»лар ўтказди. Улар бола пулига ҳам «ёпишди» ва янги қоидага кўра, бола пули фақат нодавлат ташкилотларда ишлайдиган аёлларга иш жойидан бериладиган бўлди.\nAммо бюджет ташкилотида ишлайдиган аёлларга иш жойидан бола пули берилмайдиган бўлди. Улар бола пулини фақат маҳалладан олиши мумкин. Унда ҳам оиласи кам таъминланган бўлсагина беришади. Mаҳалладан бола пулини олиш қай даражада қийин ва коррупциялашган тизим эканлигини кўпчилик яхши билса керак.\nХуллас, қонунчиликдаги ушбу дискриминацияни бартараф этиш керак. Бюджет ташкилотида ишлайдиган аёлларни қолганлардан қаери кам? Уларнинг айби давлат ташкилотида ишлаганими? Лекин улар ҳам она-ку! Улар ҳам фарзанд дунёга келтирди-ку. Давлат ғазнаси шу гўдакларнинг ҳаққига қараб қолмагандир ҳар ҳолда?\nДавлат боғчаларида болаларни қабул қилиш ёшини 2 ёшгача тушириш керак.\nБу ҳақида аввал ҳам ёзганман. Aниқроғи бева аёлнинг зорланиб ёзган мактубини эълон қилгандим.\nБола пули 2 ёшгача берилишини билиб олдик. Aммо аёлларда яна шундай ҳуқуқ бор, агар истаса боласи 3 ёшга тўлгунгача ўз ҳисобидан таътил олиши мумкин. Бу мажбурий эмас, ихтиёрий.\n3-йилдаги таътилни одатда ўзига тўқ аёллар олади. Чунки 1 йил ойлик олмасдан бола тарбияси билан шуғулланиш осон эмас.\nЛекин фарзанди 2 ёшга тўлиши билан ишга чиқмоқчи бўлган аёлларнинг анчадан буён боши қотган. Улар боласини кимга қолдиради? Оиласида қаровчи бўлмаса, улар олдида қандай ечим бор? Давлат боғчалари 3 ёшдан олади, хусусий боғчалар эса жуда қиммат. Қорнини тўйдирсинми, боғчага пул тўласинми? Ёки боласи 3 ёшга тўлишини кутиб, ишга чиқмай, уйда ўтирсинми? Унда 1 йил уларни ким боқади?\nTаъкидлаш жоиз, илгари давлат боғчаларига 2 ёшдан олинарди. Лекин кейинчалик 3 ёшга кўтариб қўйишди. Aммо нима учун қарор қабул қилаётганда аёлларнинг манфаатлари инобатга олинмаган?\nБу масалани ҳам илгари кўтариб чиққандим. Aммо натижа бўлмади.\nҚонунчиликка биноан, аёлларга туққунга қадар 70 кун, туққандан сўнг 56 кун ҳомиладорлик ва туғиш таътили берилади. Бу халқ тилида «декрет таътили» дейилади.\nMеҳнат кодексининг 286-моддасига кўра, ана шу таътил пайтида тўлиқ (100%) иш ҳақи миқдорида ҳомиладорлик ва туғиш нафақаси берилади.\nAммо 2016 йил 27 декабрдаги Президент қарори ҳамда унга киритилган 2018 йил 4 апрелдаги ўзгартиришга кўра, ишга кирганига ҳали 1 йил тўлмаган аёлларга декрет пули иш ҳақининг 75%и миқдорида тўлаб берилиши белгиланган.\nБир нарсани унутмангки, Президент қарори ҳеч қачон Қонундан устун бўлолмайди. Aгар Қонун ва Президент қарори бир-бирига зид келиб қолса, унда қонунга амал қилиш керак.\nAммо молия бўлимлари «пақиллатиб» 75% иш ҳақи беришмоқда. Mабодо бирорта қонунни яхши биладиган бухгалтер 100% тўлаган бўлса, унда «КРУ» деган ташкилот 25% иш ҳақини аёлдан қайтариб олиб, бухгалтернинг ўзини жазолаш масаласини кўтаришмоқда.\nАслида декрет пули стаждан қатъи назар барчага иш ҳақининг 100%и миқдорида берилиши керак. Қонун талаби шундай!\nБу қонунсизликка қачондир барҳам бериладими?\nMана шулар 3 та кичкинагина таклифим эди.\nХотин-қизлар қўмитаси шу учаласини ижобий ҳал қила олса (ҳеч бўлмаса шунга ҳаракат қилса), ҳар ҳолда бу ҳаракати бозорларда Зулфия шеърларини қўйиб беришдан кўра, миллионлаб аёлларга кўпроқ амалий фойда келтирса керак, деб ўйлайман.\nтаклиф Хотин-қизлар қўмитаси\nҲуқуқ 09/05, 14:58\n«Парда учун жарима, нафақа тайинлаш муддатини узайтириш ва уч йиллик мажбурият»: «Мадад» ННТ таклиф берди\nХориж 02/04, 17:30\nНефтни сақлашга жой қолмади


Time журнали биринчи марта «Йил боласи»ни танлаб олди. Бунга Грета Тунберг туртки бўлди - Daryo\n13:12, 04.12.2020 14824\nTime журнали биринчи марта «Йил боласи»ни танлаб олди. Бунга Грета Тунберг туртки бўлди\nTime журнали ўз тарихида биринчи марта «Йил боласи»ни танлаб олди. Бу йўналиш экофаол Грета Тунберг шарофати билан юзага келган: у 2019 йилда журнал томонидан «Йил одами» дея эътироф этилган биринчи ўсмирга айланган эди. Time унинг тенгдошлари ва ундан кичик бўлганлар учун атайлаб янги йўналишни жорий этишга қарор қилди. Бу ҳақда TJournal хабар бермоқда.\nTime талқини бўйича илк «Йил боласи» Гитанжали Рао исмли 15 ёшли колорадолик қиз бўлди. Қизча кибербуллинг (интернет орқали камситишлар)га қарши кураш учун сунъий ақлни тадқиқ қилмоқда ҳамда ичимлик сувининг ифлосланганлигини аниқловчи сенсорларни яратиш устида ишламоқда. Хусусан, у Kindly сервисини ишлаб чиққан бўлиб, у интернетда ҳақоратларни таниб олади ва бундай хабарни жўнатиш-жўнатмаслик ҳақида ўйлаб кўриш имконини беради.\n«Дунё уни шакллантирувчи одамларга тегишли… Ёшлар бугунги кунда катта таъсирга эга ва улар бу таъсирдан ўз тасаввурларига мос келадиган дунёни шакллантиришда фойдаланмоқда», — деб ёзади Time.\nҒолибни аниқлаш учун Time ва Nickelodeon канали журналистлари саккиздан 16 ёшгача бўлган 5 мингдан ортиқ номзодларнинг маълумотларини ўрганиб чиқди ва беш нафар даъвогарни саралаб олди. Уларнинг барчасига Nickelodeon’га эгалик қилувчи Viacom компаниясидан пул мукофоти тақдим этилади.\n2019 йилда Раони Forbes журнали ўзининг «Илм-фан» йўналишидаги «30 гача бўлган 30 нафар» рўйхатига киритган. 2020 йилда эса Time уни «дунёни ўзгартираётган ёш ихтирочи»лардан бири деб эътироф этган. 2017 йилда қиз АҚШнинг энг яхши ёш олими эътирофига сазовор бўлган эди.\n«Буларнинг барчаси тез орада бизнинг авлод қўлига ўтади… Менинг мақсадим нафақат дунё муаммоларини ҳал қилиш учун ўз қурилмаларимни яратиш, балки бошқаларни ҳам худди шу ишни қилишга илҳомлантиришдан иборат. Чунки ўз тажрибамдан келиб чиқиб, бирорта ҳам ўзингга ўхшаган одамни кўрмаслик қанчалик қийин эканлигини биламан. Айтмоқчиманки, агар мен нимадир қила олсам, демак сиз ҳам шуни қила оласиз, ҳар қандай одам қила олади», — деди Рао Time’га берган интервьюсида.\nГрета Тунберг Time журнали томонидан йил одами деб топилди\n12 ёшли қизча АҚШдаги энг яхши ёш олим деб топилди\n16:30, 05.05.2022 71649\n07:50, 03.05.2022 76846\n10:41 Бугун 114\n10:33 Бугун 383\n10:12 Бугун 2460\n09:53 Бугун 1704\n14:47, 19.05.2022 57667\n18:50, 19.05.2022 51113\n17:45, 19.05.2022 51124\n07:30, 20.05.2022 49338


Минскда мухолифатчи Мария Колесникова қўлга олинди\n22 октябр 2020, Тошкент вақти: 15:19\nБеларус мухолифати Мувофиқлаштирувчи кенгаши раёсати аъзоси Мария Колесникова қўлга олинган ва ҳозирда Минскдаги тергов ҳибсхонасида сақланмоқда. Бу ҳақда TUT.by нашри мухолифатчининг отаси Александр Колесников сўзларига таянган ҳолда хабар қилди.\nА. Колесниковга кўра, унга терговчи қўнғироқ қилиб, қизининг ҳибсга олингани ҳақида маълум қилган.\nМария Колесникова қўлга олингани ортидан Мувофиқлашувчи кенгаш раёсати 7 аъзосидан фақат бир киши – Нобель мукофоти лауреати Светлана Алексиевичгина озодликда қолмоқда. Қолганлар ё тутиб кетилган, ёки зўрлик билан хорижга чиқариб юборилган.\nЕврорадио хабарига кўра, аввалроқ Колесникованинг Минскдаги квартирасида тинтув ўтказилган. Уй йўлагида турган ҳуқуқ-тартибот идоралари ходимлари “тергов ҳаракатлари олиб борилаётгани”ни айтиб, квартира эшиги олдига ҳеч кимни қўймаганлар.\nИкки кун муқаддам М. Колесникова ҳамда унинг сафдорлари Иван Кравцов ва Антон Родненков ўғирлаб кетилганди. Беларус расмийлари уларни Украинага чиқариб юборишга қарор қилганлар. Айни пайтда Киевда бўлган Кравцов ва Родненков М. Колесникова чегарада паспортини йиртиб ташлаб, уларни олиб кетаётган автомобилнинг ойнасидан тушиб қолганини айтганлар.


Жаҳонгир Меҳмонов: «Мақсадим «Навбаҳор» билан юксак чўққиларни заабт этиш» | "NAVBAHOR" FUTBOL JAMOASINING RASMIY WEB SAHIFASI\nЖаҳонгир Меҳмонов: «Мақсадим «Навбаҳор» билан юксак чўққиларни заабт этиш»\nЖорий мавсумлар оралиғида жамоамиз таркибига бошқа клубларда фаолият юритаётган айрим наманганлик футболчилар қўшилишди. Ана шундай трансферлардан бири ҳимоячи Жаҳонгир Меҳмонов билан боғлиқ. Маҳоратли ҳимоячи сўнгги йилларни Фарғонанинг «Нефтчи» жамоасида ўтказаётганди. Меҳмоновни «Навбаҳор»га қайтиши жамоамиз марказий ҳимоя чизиғини мустаҳкам бўлишига хизмат қилиши табиий ҳол. Шу сабабли, мухлисларимиз Жаҳонгирни қайтишини катта хурсандчилик билан қарши олишди. Меҳмонов билан суҳбатлашиб, ўзимизни ва мухлисларни қизиқтириши мумкин бўлган саволларга жавоб олдик.\n- “Навбаҳор”га қайтишингиз қай тариқа амалга ошди?\n- Мавсумлар оралиғида жамоа бош мураббийи Илҳом Мўминжонов ва клуб директори Носиржон Султановларнинг таклифларига кўра яна «Навбаҳор» жамоасига қайтдим. Қолаверса, Наманган вилоят ҳокими Хайрулла Ҳайитбаевич Бозаров ҳам жамоага қайтишимни истаганликлари сабабли Наманганда тўп суришга қарор қилдим. Ўзим туғилиб ўсган вилоят шарафини муносиб тарзда ҳимоя қилиб, мухлисларимизни ижобий натижаларимиз орқали хурсанд қилишга ҳаракат қиламиз деган умиддаман. «Навбаҳор» клубини менга бегона бўлмаганлиги сабабли ҳам қайтишни лозим топдим.\n- Бундан олдин ҳам “Навбаҳор”га қайтиш истаги бормиди?\n- Албатта бор эди. Юқорида айтиб ўтганимдек «Навбаҳор» жамоаси мен учун бегона эмас. Айнан жамоадаги фаолиятим орқали халққа танилдим, дўстлар ортирдим. Қолаверса, ўз уйида ўйнаш ҳар қандай футболчига ҳам ёқади. Шундан келиб чиққан ҳолда қайтиш истаги олдин ҳам юзага келганди. Бироқ, турли сабабларга кўра «Навбаҳор»га қайтишим амалга ошмаганди. Қайтиш вақти 2017 йилги тўғри келганлиги сабаб яна қадрдон жамоам сафида тўп суриш имконига эга бўляпман.\n- Жамоа сафида бир ойдан бери машғулотларда қатнашмоқдасиз. Тайёргарлик жараёни қай тарзда ўтмоқда?\n- Жамоамизнинг янги мавсумга тайёргарлик жараёни аъло даражада давом этмоқда. Кунига икки маҳалдан ташкил этилаётган машғулотларнинг эрталабкисида асосий эътибор жисмоний тайёргарликни мустаҳкамлашга қаратилмоқда. Кечки пайтдаги машғулотларда эса техник ва тактик жиҳатларни кучайтирадиган машқлар бажарилмоқда. Бундан ташқари назорат учрашувлари орқали ўйин амалиётини ҳам шакллантириб бормоқдамиз. Ўтказилаётган машғулотлардан барча жамоадошларимнинг кўнгиллари тўлмоқда.\n- Бош мураббий Илҳом Мўминжонов ҳақида қандай фикр билдира оласиз?\n- Илҳом ака Мўминжонов ҳақида фақат илиқ фикрларни билдиришим мумкин. Мураббийимизнинг машғулот ўтказиш жараёнлари менга ҳар томонлама манзур бўлди. Яхши натижаларни қўлга киритишимиз учун ўз имкониятларимиздан тўлиқ фойдаланишимизни талаб этмоқдалар. Бир сўз билан айтганда барчамиз мураббий бошчилигида аҳил ва иноқ бир жамоага айланганмиз. «Навбаҳор» клубини айнан Мўминжонов бошчилигида юксак натижаларни қайд этишига ишончим комил.\n- Ўтган мавсумда жароҳат туфайли айрим учрашувларда майдонга туша олмадингиз. Айни пайтда жароҳат безовта қилмаяптими?\n- Чинданам, жароҳат туфайли ўтган мавсумдан ўрин олган бир қатор учрашувларда майдонга туша олмадим. Айни пайтда эса жароҳатим умуман безовта қилмаяпти. 2016 йилги чемпионат якунланишига бир нечта тур қолганида жароҳатдан қутулиб майдонга қайтгандим. Кўплаб футболчиларни жароҳат олишлари футболда учраб туради. Ўз навбатида жароҳат асоратлари ҳам ўзини билдириши мумкин. Шукурки, ҳозирда жароҳатимдан бутунлай қутулишга эришдим.\n- Умуман олганда Фарғонанинг “Нефтчи” клубидаги фаолиятингиз ҳақида нима дея оласиз?\n- Фарғонанинг «Нефтчи» клубидаги фаолиятим хусусида гап кетганида, фақат ижобий фикрларни айтишим мумкин. Жамоада самарали тарзда фаолият олиб борганлигим боис «Нефтчи»даги иштирокимдан ёрқин хотиралар қолди. Фарғонада тўп суриш орқали янги дўстлар ортирдим. Улар билан ўтган вақт давомида аҳил-иноқ бўлиш билан бир қаторда ака-укалардек муносабатда бўлдик. Фарғонадаги фаолиятим давомида ўз вазифамни сидқидилдан бажариб, «Нефтчи»нинг юксалиши учун қўлимдан келганича ҳаракат қилдим. Мухлисларнинг қўллаб-қувватлаши ва жамоадошларим Бахтиёр Ёқубов, Мансур Саидов ва Акмал Холматов каби футболчилар ёрдамида жамоада ўз ўрнимга эга бўлдим. Дўстим Шукурали Пўлатов ва Дилёрбек Эрматов эса ҳар жабҳада менга кўмак беришди. Барча футболчилар бир-биримизга ёрдам бериб, имкониятимиз даражасида тўп суришга интилиб, «Нефтчи» жамоасини юқори натижаларни қўлга киритиши учун ҳаракат қилдик. Ўз навбатида жамоа мухлисларига ҳам раҳмат айтиб ўтмоқчиман. Ишқибозлар зарур дамларда жамоани қўллаб-қувватлаб бизга далда бўлиб туришди. Шунингдек, «Нефтчи» клубида фаолият юритаётган барча ходимларга ҳам билдирилган ишонч ва эътибор учун миннатдорчилик билдириб ўтаман.\n- Клуб раҳбарияти ва мураббийлар «Нефтчи»дан кетишингизга қандай муносабат билдиришди?\n- Жамоа бош мураббийи Андрей Фёдоров «Нефтчи»дан кетишимни умуман истамаганди. Лекин, айрим сабабларга ва тушунмовчиликларга кўра кетишга қарор қилдим. Клуб раҳбарияти билан келиша олмаганлигим ҳам «Нефтчи»дан кетишимга сабаб бўлди.\n- Наманган футболи тарбияланувчиси сифатида “Навбаҳор”нинг ўтган чемпионатлардаги қатнашувини кузатганлигингиз аниқ. Жамоанинг иштироки борасида қандай фикр билдира оласиз?\n- Жамоанинг 2016 йилги чемпионатда қайд этган натижаси «Навбаҳор» клубига умуман ярашмайди. Барчага маълумки, жамоа ўзбек футболида ўз обрўсига эга саналади. Ўз вақтида чемпионлик ҳам қўлга киритилган. Қолаверса, бошқа бир қатор ютуқлар ҳам қайд этилган. «Навбаҳор» Ўзбекистон чемпионатлари тарихида бу каби мушкул аҳволга тушмаганди. Жамоага бефарқ бўлмаганлигим сабабли «Навбаҳор»нинг ўйинларини кузатиб боришга ҳаракат қилдим. Айниқса жамоанинг чемпионат сўнггидаги «Бунёдкор», «Андижон» ва ўтиш турнирида «Норин» жамоаларига қарши учрашувлари диққат билан кузатиб, «Навбаҳор»га мухлислик қилдим. Футболчилик фаолиятимдаги дастлабки клубимни олий лигада қолишини истаганим учун ҳам натижаларга бефарқ бўла олмасдим. Янги мавсумда «Навбаҳор»ни юксак чўққиларни забт этишини истаганлигим ва натижаларни ижобий кўриниш олиши учун ҳам жамоага қайтдим деб айта оламан. Мавсумлар оралиғида «Навбаҳор» аъзосига айланган бошқа жамоадош дўстларимни мақсади ҳам шундай эканлигини айтиб ўтган бўлардим.\n- Мавсумлар оралиғида “Навбаҳор”га бир қатор тажрибали футболчилар жалб этилмоқда. Янги мавсумда жамоа чемпионатда нечанчи ўринлар учун кураш олиб боради деб ўйлайсиз?\n- Юқорида айтиб ўтганимдек, «Навбаҳор» жамоаси билан биргаликда юқори ўринлар учун кураш олиб боришга ҳаракат қиламиз. Чемпионат деярли бир йил давом этади. Шуни ҳисобга олганда ҳар қандай вазият рўй бериши мумкин. Шундан келиб чиққан ҳолда қайсидир ўринни оламиз деб ваъда бера олмасакда, яхши натижа қайд этиш учун бор куч ва маҳоратимизни ишга соламиз.\n- Аҳилликда гап кўп. Айни пайтда жамоа аъзоларининг бир-бирларига бўлган муносабати қандай?\n- Айни пайтда жамоада ажойиб муҳит хукм сурмоқда. «Навбаҳор» таркибида мавсумга тайёргарлик кўраётган деярли барча футболчилар билан олдиндан танишман. Ким биландир ака-укадек бўлсам, яна бошқалари билан дўстмиз. Бир сўз билан айтганда аҳил жамоа жам бўлди. Бирор-бир тадбирга борадиган бўлсак ҳам барчамиз бирга бўлмоқдамиз. Жамоадаги ички муҳит чин маънода дўстона руҳда десам хато бўлмайди. Барчамиз машғулотларда кўтаринки кайфиятда қатнашиб, ҳордиқ чиқариш пайтида ҳам бир-биримизга илиқ муносабатда бўлмоқдамиз.\n- Январь ойидаги йиғин давомида “Навбаҳор” бир қатор назорат учрашувларида майдонга тушди. Ўтган ўйинлар ҳақида нима дея оласиз?\n- Жамоамизнинг Тошкентда бўлиб ўтаётган йиғинлари чоғида бир қатор назорат ўйинларида майдонга тушдик. Қайсидир учрашувда ғалаба қозондик ва айримларида имкониятни бой бердик. Қишки йиғинларда асосийси натижа ҳисобланмайди. Муҳими ўйин амалиётини шакллантиришдан иборат. Бундан шароитда кимнидир ўйини чиқмайди ёки ҳали тўлиқ тайёр бўлмайди. Гоҳида эрталабки жисмоний машқларни бажариб, жиддий юкламаларни олган ҳолда куннинг иккинчи ярмида назорат ўйинида майдонга тушилади. Шу сабабли учрашувлар пайтида қийин бўлади. Қишки машғулотларда юкламаларни олиш муҳим саналади. Айнан шу жиҳат узоқ мавсум давомида жисмоний томондан мукаммал бўлишимиз учун асқотади. Шу нуқтаи назардан олиб қаралганда мағлубиятга учраган ўйинларимизда тушкунликка тушаётганимиз йўқ. Чемпионатдаги натижаларни ижобий кўриниш олиши назорат ўйинларидан кўра муҳимроқ саналади. Бир сўз билан айтганда тайёргарлигимиз яхши ўтмоқда.


21 сентябр 2020, Тошкент вақти: 17:14\nТўрткўл пенсия жамғармаси ходимлари пахтада\nҚорақалпоғистоннинг Тўрткўл туманидаги бюджет ташкилотлари ходимлари шанба - якшанба кунлари пахта теримига мажбуран олиб чиқилмоқда.\nБу ҳақда Озодликка хабар қилган туман пенсия жамғармаси ходимларининг иддао қилишича, ҳафтанинг қолган кунлари ходимлар ўз ўрнига одам ёллаш учун 20-40 минг сўмдан пул йиғиб беришга мажбурланяпти.\nЖамғарма ходимлари ўз хабарига пахта учун пул тўлаш графигини ҳамда пахта тераётгани акс этган суратларни илова қилди.\nТуман пенсия жамғармаси раҳбари ходимларининг пахта теримига олиб чиқилаётганини инкор қилди.\nТўрткўл туман ҳокимлиги мулозими пенсия жамғармаси ходимларининг пахта теримига чиқарилганидан бехабарлигини билдирди.\nТўрткўл туман пенсия жамғармасининг тазйиқ бўлишидан чўчиб, исми сир қолишини сўраган ходимининг Озодликка ёзишича, уларни пахтага мажбурий чиқариш 23 сентябрдан бошланган:\nАгар кимдир пахтага чиқмаса ўз ўрнига пулга одам ёллашини айтди.\n“Пенсия жамғармамиз раҳбари Ботиржон Зокиржонов душанба куни мажлис ўтказиб, шанба ва якшанба кунлари пахтага чиқмаган ҳамкасбимизни сўкиб уришди. Агар кимдир пахтага чиқмаса ўз ўрнига пулга одам ёллашини айтди. Жамғармадаги пенсия тайинлаш гуруҳи ходимларига ўз ўрнига одам топиш учун 40 минг сўмдан, пенсия тўлаш гуруҳига эса 20 минг сўмдан солиқ солинди”.\nЖамғарма ходими ишчиларнинг ўз ўрнига одам топиши учун раҳбарият томонидан тузилган пул тўлаш графигини ҳам Озодликка тақдим қилди.\nТўрткўл пенсия жамғармаси ходимларига ўрнига одам топиш учун солинган солиқ миқдори\nИсми сир қолишини сўраган бошқа ходимнинг Озодликка айтишича, улар уйларидан 90 километр масофага ўзлари машина ёллаб пахта теримига боришга мажбур бўлмоқда:\nПрезидентимиз Шавкат Мирзиёевнинг, бюджет ташкилоти ишчилари пахта теримига жалб қилинмайди, деган гапи, бизда ўтмас экан.\n“Жамғармамизда 20 киши ишлайди. Раис ва ўринбосаридан ташқари 18 киши пахта теримига шанба ва якшанба кунлари чиқишга мажбур. 90 километр масофадаги Кўкча деган жойга тўрт-беш кишидан бўлиб, бирортамизнинг машинамизда пахта тергани борамиз. 50 минг сўмга газ соламиз. Олган ойлигимиз тўлалигича пахтага кетяпти. Биз бир нарсага ҳайронмиз: Президентимиз Шавкат Мирзиёевнинг, бюджет ташкилоти ишчилари пахта теримига жалб қилинмайди, деган гапи бизда ўтмас экан. Ҳоким билан прокурор бу ерда ўзлари президент экан. Жамғармамиз бошлиғини ҳам шулар мажбур қилган экан”.\nТўрткўл туман пенсия жамғармаси раиси Ботиржон Зокиржонов ходимларини пахта теримига мажбур қилаётганини инкор қилди.\nРаиснинг айтишича, ходимлар бир кун ҳам пахта теримига чиқмаган:\n“Йўқ, йўқ, ундай гап йўқ. Ҳаммаси ўз ишида ўтирибди. Ходимлардан пул ҳам йиғиб олинмаган”.\nОзодлик ўз тасарруфида раиснинг ходимларни пахтага мажбурий чиқариш ҳақидаги аудиоёзувлари, пахта тераётгани акс этган суратлар, ўринга одам ёллаш учун пул йиғиш графиги борлигини айтса ҳам, раис, “йўқ, ундай гап йўқ” дейишдан нарига ўтмади.\nТўрткўл туман ҳокимлигининг ўзини таниширмаган мулозими туманда мажбурий меҳнат йўқлигини айтар экан, пенсия жамғармаси ходимларининг пахта теримига чиқарилганидан бехабарлигини билдирди.


Fitch Ratings Қозоғистон рейтингини «Барқарор» даражасида сақлаб қолди – Kommers.uz\nМолия\t7:30 | 7.2.22\nFitch Ratings Қозоғистон рейтингини «Барқарор» даражасида сақлаб қолди\nЯнварь ойи воқеалари мамлакат иқтисодиётига жиддий таъсир кўрсатмагани айтилди.\nFitch халқаро рейтинг агентлиги Қозоғистоннинг суверен кредит рейтингини барқарор прогноз билан «BBB» даражасида тасдиқлади. Бу ҳақда республика бош вазири матбуот хизмати хабар берди.\n«Қозоғистон рейтингини қўллаб-қувватловчи асосий омиллар бу коронавирус пандемияси даврида барқарорликни кўрсатган кучли фискал ва ташқи балансдир», дейилади ҳисоботда.\nТаҳлилчиларнинг қайд этишича, мамлакатнинг давлат қарзи паст даражада сақланиб қолган, соф суверен активлар эса анча юқори.\nFitch маълумотларига кўра, Қозоғистон ўрта муддатли истиқболда соф кредитор бўлиб қолади. Прогнозларга кўра, валюта курсининг барқарорлиги, рентабелликнинг ошиши, Ягона жамғариб бориладиган пенсия фондида жамғармаларни олиб қўйишнинг қисқариши инфляция даражасини пасайтиришга ёрдам беради.\nБундан ташқари, тартибга солиш ва назоратни такомиллаштириш бўйича кўрилган чора-тадбирлар натижасида сўнгги йилларда мамлакат банк сектори кўрсаткичлари яхшилангани алоҳида таъкидланган.\n«Хусусан, таҳлилчилар NPL даражасининг пасайиши, банкларнинг юқори ликвидлиги ва рентабеллигини қайд этди», дейилади хабарда.\nРейтинг агентлигининг қайд этишича, январь ойида Қозоғистонда содир бўлган воқеалар мамлакат иқтисодиётига жиддий таъсир кўрсатмаган. Банк сектори кўрсаткичлари барқарор бўлиб қолади.\n«Умуман олганда, яқин икки йилда Қозоғистон иқтисодиётининг ўсиши қишлоқ хўжалиги сектори ва йирик инвестиция лойиҳаларини амалга ошириш ҳисобига 4 фоиз даражасида бўлиши кутилмоқда», дейилади хабарда.\nМаълумот учун, Қозоғистонда 2 январь куни бошланган ижтимоий норозилик намойишлари сиёсий тус олиб, катта тартибсизликларга айланиб кетди.


АВТОМОБИЛЬ ТУШДА - Tush tabiri mukamal sayt\nAuthor TushTabiri2 Reading 3 min Views 217 Published by 14.05.2018\nЎзингизнинг янги автомобилингиздан завқланиш ски унда ўтириш — сизни амалга ошмайдиган хомхаёл қийнаяпти; ўзганинг зўр автомобилидан завқланиш\n— касалингиз сабабчиси ҳасад; автомобилингизга бошқа жинсдаги одамни ўтқазиш ва уни айлантиришга таклиф этиш\n— жинсий алоқадан қониқмаслик; автомобилни тез ҳайдаш ёки автопойгани томоша қилиш, ё учаётган автомобилни кўриш АВТОМОБИЛЬ ТУШДА\n— хавф-хатар, йўқотиш, касаллик, жароҳат. Автомобилни тез ҳайдаётган бўлсангиз — хатарли ишга қўл уриш истаги, шу билан бир вақтда туриш-турмушингиз туфайли юз берадиган хавфдан дарак.\nАвтомобиль номерини кўриш — ҳукумат органлари билан муаммо.\nШунингдек, автомобиль инсон организми ва органлари рамзи бўлиши ҳам мумкин. Масалан, тутунидан нафас олиш\n— ўпка, буйрак, жигар касаллиги; тормознинг ишламай қолиши — руҳият зўриқиши; ғилдираклар — оёқ; мотор бузуқлиги — юрак; ойналари — кўз; юриб кетаётганда машина ойнасини очиш — нафас олиш органлари; бензин тўкилиши\n— ошқозон касаллиги белгиси бўлиши мумкин.\nТушда ҳар қандай турдаги абонементни кўриш яқин келажакда осойишта яшашингизни билдиради; сурункали касаллар учун касаллик кучаймасдан барқарор кечиши.\nАбортни кузатиш ишнинг орқага кетиши ва одатдаги ҳаётнинг издан чиқиши, соғлиқни йўқотиш ва бошқа нохушликлар.\nАВАНТЮРА (ХАТАРЛИ ҲАРАКАТ)\nТушдаги ҳар қандай хатарли саргузашт — руҳий сиқилиш белгиси; ўзингизни қўлга олинг, совуққон ва мулоҳазали бўлинг.\nАвария содир этилиши мумкин бўлган бахтсиз ҳодиса, жисмоний ва руҳий жароҳат ёки келишмовчилик; ўткир касаллик рамзи бўлиши ҳам мумкин.\nВоқеа август ойида бўлаётганини кўрсангиз — одамлар билан муомалада оғир ва чидамли бўлишингиз зарур; енгил ғам ва ташвиш; иш ва шахсий ҳаётингиздаги муваффақиятсизлиқдан хафа бўлиш; хулоса чиқариш вақти етган; организмни витаминлар билан тўйинтириш лозим.\nАвтомат (қурол) — ўлим хавфидан дарак, айниқса у отувчининг қўлида бўлса. Автоматдан отилган ўқдан яраланиш — танадаги маълум жойнинг касалланиши ёки жароҳатланиши.\nИшлаб чиқариш автомати — асаб тизимингиз толиққан ва ишдан чиқиш арафасида; дарҳол дам олиш зарур.\nБу туш туш кўрувчига ҳаётда ҳамроҳлик қилувчи, унга ёрдам берадиган ёки халақит қиладиган илоҳий кучни билдиради.\nСоф ва ёқимли ҳамроҳни туш кўриш — жуда яхши туш, яхши кучлар ёрдам беради ва асрайди.\nАгар ҳамроҳ қора, ёқимсиз бўлиб, ундан руҳан эзадиган қувват тарқалаётган бўлса, бундай туш қандайдир ёвузлик ёки ёвуз ниятли кишининг туш кўрувчини ҳаётда таъқиб қилишини ва унга халақит беришини сўзлайди. АВТОМОБИЛЬ ТУШДА


08:20 / 21.09.2017 | Bekzod | 4094\nАссалому алайкум! Яқинда, бир савол қийнади, аниқроқи сухбатдошим билан роса муҳокама қилдик. Савдони Рибодан фарқлайдиган шартлардан биттаси Қўлма қўл бўлиши шарт . Бу дeгани пулни қўлда ушлаш шарт дeганими? Агар шарт бўлса, унда қарзга сотишни қандай изоҳласа бўлади? Ёки Индонeзия, Малайзияда савдо қилиб пулни қўлига ушламасдан қайтишни қандай изоҳласа бўлади? Тушунишимча Қўлда-Қўлга дeганда Тасарруф Қўл остида маъноси англатилган.\nШунга боғлиқ иккинчи савол. АҚШ долларини Еврога айрбошлаш савдоми ёки рибоми? Олтинни динорга айрбошлаш, ёки бошқа давлат пул бирликларига айрбошлаш олдин ҳам борлигини ҳисобга олганда, мeни назаримда бу оддий савдо. Форeх да савдо қилиш савдоми ёки рибоми? Ёки Форeхдаги Исламик брокeр бўлмаганлар билан ишлаш рибоми? Олдиндан катта раҳмат.\nВа алайкум ассалом! 1). Қўлма-қўл деганини шариатимизда қабз дейилади. Қабз яъни қўлга олиш ҳар замонда ўзига яраша бўлади. Авваллари пуларни ҳисобдан ўтказиш деган нарса йўқ эди. Шунинг учун қабзни сотувчи билан олувчи эвазларни қўлга олиши деб айтилган. Ҳозирги кунга келиб икки томон бир вақтда бир-бирининг ҳисобига ўтказиш ҳам қабз дейилади. 2). Айрбошлаш шариатимизда саррофлик савдоси дейилиб, бу жоиз. уламолар бунда қўлма-қўл ёки бир вақтнинг ўзида бир-бирининг ҳисобига ўтказишни шарт қилганлар. 3). Форексда юқорида келтирилган савдодан ташқари жуда кўп шариат ман қилган ишлар бор. Улардан бири умуман таг-туги йўқ, яъни ишлаб чиқарилмаган нарсаларнинг савдоси бўлади. У ерда мақсад сотиб олиш ҳам эмас бировга сотиш ҳам эмас. Аксинча ўртадаги фарқлардан фойда кўришгина холос. Агар бирор нарсани борлиги аниқ, сотиб олиш мақсад бўлса итернет орқали пул ўтказиб олишнинг ҳеч қандай зарари йўқ. Валлоҳу аълам!\nҚарзни қайтаришда тилхат\nКийимларга жонли суратлар босиш\nҲалол таом истеъмоли\nСигарeт чeкканнинг ибодати\nБу жазоми ёки ...??? Бир инсон тақдири.\nҲалол таом борасидаги музтар ҳолат.\nАллох (Субханаху ва таоло)дан узгаларга руку килиш ширкми?\nОжизанинг иффати учун Ёлғон жоизми?


Россиялик блогер «Twitter»даги пости учун 5 йилга қамалди\nРоссиялик блогер «Twitter»даги пости учун 5...\n03.09.2019 22:37 0 2492\nРоссиялик блогер Владислав Синица «Twitter»даги пости учун 5 йилга озодликдан маҳрум этилди. Бу ҳақда «РИА Новости» хабар бермоқда.\nБлогерга «хатти-ҳаракатининг хусусияти ва ижтимоий хавфлилигини англаган ҳолда» пост ёзиб қолдириш, «нафрат ва адоватни қўзғаш» айби қўйилган. Унинг «твити» ҳуқуқни муҳофаза қилиш ходимларининг фарзандларига нисбатан зўравонлик қилишга чақириқ сифатида баҳоланган.\nСудланувчининг ўзи айбини тан олмаган. Унинг таъкидлашича, сўзлари контекстдан юлиб олинган.\nЖорий йилнинг июль ойида Москва шаҳар Думаси депутатлигига номзодлар томонидан митинглар ташкил этилганди. Ҳуқуқбузарлик учун жами 1,7 минг киши ҳибсга олинганди.\nТwitter Владислав Синица\nТехнология 16/07, 10:11\nИлон Маск, Жо Байден, Барак Обама ва Билл Гейтс хакерлар ҳужумига учрашди


ЎзА - Онлайн. Ўзбекистоннинг бир асрлик тарихи иштирокчиларни ҳайратлантирмоқда\n06.06.2018 18:28 Чоп этиш версияси\nОнлайн. Ўзбекистоннинг бир асрлик тарихи иштирокчиларни ҳайратлантирмоқда\nРоссия этнография музейида Ўзбекистон маданий меросига бағишланган кўргазма очилди.\nРоссиянинг Санкт-Петербург шаҳридан\nжурналист Рустам ЖАББОРОВ\nЎзА учун махсус\nАввал хабар қилинганидек, Россиянинг Санкт-Петербург шаҳрида 6-8 июнь кунлари “Ўзбекистон маданий мероси халқлар ва мамлакатлар ўртасида мулоқотга йўл” Иккинчи халқаро Конгресси бўлиб ўтмоқда. Эслатиб ўтамиз, мазкур нуфузли анжуман Ўзбекистон Электрон оммавий ахборот воситалари Миллий ассоциацияси ташаббуси билан бир қатор давлат, жамоат ва халқаро ташкилотлар ҳамкорлигида ўтказилмоқда.\n6 июнь куни Россия Этнография музейида анжуман доирасидаги илк тадбир – Ўзбекистон бадиий текстиль дурдоналари кўргазмаси бўлиб ўтди. Кўргазманинг очилиш маросимида сўзга чиққанлар мамлакатимизда асрлар давомида миллий ҳунармандчиликнинг тўқимачилик, зардўзлик, гиламчилик сингари турлари тараққий этганини таъкидлаб, ушбу музейда сақланаётган дурдоналарнинг аҳамияти хусусида сўз юритдилар.\n– Ўзбекистон маданий маданий меросини тадқиқ ва тарғиб этиш бугунги кундаги энг долзарб вазифалардан биридир, – деди маросимда сўзга чиққан Ўзбекистон Республикаси Маданият вазирининг ўринбосари Камола Оқилова. – Биргина бугунги кўргазманинг ўзиёқ Ўзбекистон айримларнинг тасаввуридаги сингари фақатгина муҳожирлар мамлакати эмас, санъат ва маданиятнинг қадимий бешикларидан бири эканини яққол кўрсатади.\n– Музейимиз Россиядаги энг қадимий маданий муассасалардан бири ҳисобланади, – дейди Россия этнография музейи директори Владимир Моисеевич Грусман. – Музейга Ўзбекистон ҳудудидан келтирилган этнография материаллари юз йилдан кўпроқ тарихга эга. Бугунги кунда Президент Шавкат Мирзиёевнинг ташаббуси билан Ўзбекистоннинг бугунги кунда дунёнинг турли ҳудудларига бориб қолган маданий мерос дурдоналарини ўрганиш борасида кенг қамровли ишлар амалга ошириляпти. Бугун шаҳримизда бошланган Иккинчи халқаро конгресс ҳам ана шу йўналишда амалга оширилаётган ишларга мисол бўла олади.\nЎзбекистон ва бошқа давлатлардан ташриф буюрган иштирокчилар музейга Ўзбекистондан олиб келинган тарихий матолар, гиламлар, уй-рўзғор буюмлари билан танишдилар. Чиндан ҳам кўргазмани томоша қилиш асносида Ватанимизнинг бир аср аввалги тарихига тушиб қолгандек бўласиз. Кўргазмадан ўрин олган, миллий либослардаги манекенлар, интерьерлар, уй-рўзғор буюмари ўша давр муҳитини томошабин кўз олдида жонлантиради.\nКўргазмада намойиш этилган XIX аср охирларида Бухоро амирлигидан император саройига совға тариқасида юборилган улкан зардўзи парда, қимматбаҳо тақинчоқлар иштирокчиларда катта қизиқиш уйғотди.\nТадбир давомида Россия Этнография музейи маданият масканларига юртимизнинг меъморий ёдгорликларидаги эпиграфика санъати ҳақида ҳикоя қилувчи “Ўзбекистон обидаларидаги битиклар” китоб-альбомлари туркуми беғараз туҳфа этилди.